SVEUČILIŠTE U ZAGREBU

PRAVNI FAKULTET

STUDIJSKI CENTAR SOCIJALNOG RADA

Teodor Sabolić i Ana Rukavina

KOCKANJE U ADOLESCENCIJI U KONTEKSTU DRUGIH RIZIČNIH PONAŠANJA I NAČINA PROVOĐENJA SLOBODNOG VREMENA

Zagreb, 2015.

Ovaj rad izrađen je na Studijskom centru socijalnog rada

pod vodstvom Nike Sušac, prof.psih. i dr.sc. Linde Rajhvajn Bulat

i predan je na natječaj za dodjelu Rektorove nagrade

u akademskoj godini 2014./2015.

Sadržaj:

[UVOD 1](#_Toc418088844)

[Kockanje kod adolescenata 2](#_Toc418088845)

[Kockanje i rizična ponašanja adolescenata 4](#_Toc418088846)

[Kockanje i slobodno vrijeme 6](#_Toc418088847)

[METODOLOGIJA ISTRAŽIVANJA 8](#_Toc418088848)

[Cilj istraživanja 8](#_Toc418088849)

[Problemi i hipoteze 8](#_Toc418088850)

[Pilot istraživanje 9](#_Toc418088851)

[Sudionici 10](#_Toc418088852)

[Postupak provedbe istraživanja 12](#_Toc418088853)

[Instrumentarij 13](#_Toc418088854)

[Obrada podataka 15](#_Toc418088855)

[REZULTATI 15](#_Toc418088856)

[Povezanost učestalosti kockanja s određenim sociodemografskim obilježjima 15](#_Toc418088857)

[Povezanost učestalosti kockanja i učestalosti rizičnih ponašanja adolescenata 16](#_Toc418088858)

[Načini provođenja slobodnog vremena adolescenata 18](#_Toc418088859)

[Povezanost načina provođenja slobodnog vremena s učestalošću kockanja adolescenata 19](#_Toc418088860)

[RASPRAVA 20](#_Toc418088861)

[Sociodemografska obilježja i kockanje 20](#_Toc418088862)

[Rizična ponašanja i kockanje 22](#_Toc418088863)

[Slobodno vrijeme i kockanje 24](#_Toc418088864)

[Ograničenja istraživanja 26](#_Toc418088865)

[Praktične implikacije rada 26](#_Toc418088866)

[ZAKLJUČAK 28](#_Toc418088867)

[LITERATURA 29](#_Toc418088868)

[PRILOZI 32](#_Toc418088869)

# UVOD

Početak 21.stoljeća, kako u Republici Hrvatskoj, tako i u svijetu, donio je mnoge promjene u svim sferama društvenog, pa i privatnog života. Sve veća izraženost globalizacije, informatizacije, ekspanzije materijalističkih vrijednosti u društvu samo su neke od njih. Navedene promjene svakako su imale utjecaj na mnogobrojna ljudska ponašanja, pa tako i na učestalost kockanja, o kojem se sve više piše u stručnoj i znanstvenoj literaturi kao rastućem obliku rizičnog ponašanja, a često se navodi i kao novi, veoma rašireni, oblik ovisnosti. Definicije kockanja mnogobrojne su te nije postignut konsenzus oko jedne. Tako primjerice Petry (2001.) navodi da se pod pojmom kockanje podrazumijeva ulaganje nečeg vrijednog u događaj koji može rezultirati većim i povoljnijim ishodom, a glavna obilježja kockanja su postojanje rizika i slučajnosti u ishodu. Zakonska definicija igara na sreću slična je prethodno navedenoj definiciji kockanja te navodi da se igrom na sreću smatra igra u kojoj se za uplatu određenog iznosa sudionicima pruža mogućnost stjecanja dobitka u novcu, stvarima, uslugama ili pravima, pri čemu dobitak ili gubitak ovisi pretežito o slučaju ili nekom drugom neizvjesnom događaju (Zakon o igrama na sreću, NN 143/14). Iz navedenog se može zaključiti da su zajednički elementi definicija: ulaganje određenog iznosa/nečeg vrijednog, postojanje rizika te neizvjesnost ishoda.

Potrebno je napomenuti kako svaka kockarska aktivnost nije shvaćena i ne treba se tretirati kao ovisnost. Govoreći o ovisnosti o kockanju, najčešće se referira na patološko kockanje te na problematično kockanje, dok se rijetko kockanje (igranje lota jednom mjesečno/godišnje) najčešće zanemaruje te ne predstavlja toliki rizik kao problematično. Patološko kockanje (prema DSM-IV dijagnostičkim kriterijima) jest poremećaj kontrole impulsa koji uključuje preokupaciju kockanjem, gubitak kontrole, tolerancije, simptome slične prekidu uzimanja droge i ciklusima relapsa i apstinencije povezanih s kockanjem. S druge strane, problematično kockanje nije klinička dijagnoza, a termin se povezuje s pojedincima koji zbog kockanja doživljavaju određene poteškoće, od lakših to težih, no i dalje ne zadovoljavaju dijagnostičke kriterije DSM-IV (Pietrzac i sur., 2003.), iako postoji veća izvjesnost da iz problematičnog prijeđu u patološko kockanje. Prema Međunarodnoj klasifikaciji bolesti (MKB-10) kockanje je svrstano u skupinu poremećaja ličnosti i poremećaja ponašanja odraslih, a u užu skupinu poremećaja navika i impulsa te se ponovno navodi terminom patološko kockanje. Navedeni poremećaj ogleda se u frekventnim, ponavljajućim epizodama kockanja koje dominiraju životom pacijenta toliko da oštećuju njegove socijalne, okupacijske, materijalne i obiteljske vrijednosti i obveze (Svjetska zdravstvena organizacija, 2012.). U vidu kockanja kod adolescenata, u literaturi se najčešće koriste termini problematično kockanje te problem s kockanjem kod mladih kako bi se izbjegla stigmatizacija i etiketiranje adolescenata koji kockaju.

Pojedinci zbog mnogo razloga i različitih motiva dolaze u probleme s kockanjem, a neki od njih su pogrešna vjerovanja o dobivanju, iskustvo u dobivanju novca, izlaz iz anksioznosti ili depresije, poremećaj kontrole impulzivnosti, itd. (Turner i sur., 2006., Turner i sur., 2008.). Turner i sur. (2006.) su pokazali da većina problema s kockanjem korelira s depresijom, anksioznošću i shvaćanjem da se tako bježi od stresa, što sugerira da emocionalni faktori imaju ogromnu važnost kod problema s kockanjem. Nadalje, jedan od razloga koji doprinosi stvaranju problema s kockanjem jest periodičko dobivanje novca na automatima (Noseworthy i Finlay, 2009.), budući da ono zahtjeva relativno malo vještine (Petry, 2003.), što povećava doticaj potencijalnih kockara s njima. Kockanje prema dosadašnjim istraživanjima kod muškaraca počinje već u ranoj adolescenciji, što može biti štetno za njihov emocionalni razvoj, dok kod žena započinje kasnije u životu. Ono je također i češće kod muškaraca, a uočene su i razlike u načinu kockanja. Muškarci češće kockaju u grupama, dok žene češće kockaju same (Dodig i Ricijaš, 2011.). Nadalje, Dodig (2013.) navodi da je razlog kockanja kod muškaraca traženje zabave, dok žene kockaju kako bi pobjegle od problema i kako bi se nosile sa stresnim i nezadovoljavajućim životnim okolnostima. Također, važno je napomenuti kako je razvoj tehnologije doprinio i razvoju kockanja preko interneta te se tako broj osoba s problemom kockanja povećava iz dana u dan. Uz to, u posljednjih nekoliko godina mogućnost legalnog kockanja raste sve brže (Room i sur., 1999.; prema Turner i sur., 2008.)te je pristupačnost kockanju sve veća, što dovodi do sve većeg broja osoba koje imaju problem s kockanjem. Zbog navedenog, u ovom je radu stavljen naglasak na kockanje kod adolescenata u kontekstu rizičnih ponašanja te načina provođenja slobodnog vremena.

## Kockanje kod adolescenata

Iako je većina legalnih oblika kockanja ograničena na odrasle osobe, istraživanja pokazuju da velik broj adolescenata kocka, što su dokazale i brojne studije koje su ustanovile da je problem s kockanjem kod adolescenata dva do tri puta veći nego kod odraslih osoba (Gupta i Derevensky 1998., Turner i sur., 2008.). Kockanje kod adolescenata je pojava koja je nedovoljno istražena te obrađena u stručnoj i znanstvenoj literaturi, a Dodig i Ricijaš (2011.) u svom radu navode kao razlog nedovoljne istraženosti ovog problema činjenicu da je kockanje maloljetnika u većini zemalja zakonom zabranjeno. Pretpostavka je bila da je u zemljama kao što su SAD, Velika Britanija, Kanada i Australija, koje imaju kvalitetnu zakonsku regulativu, prevalencija kockanja adolescenata nezamjetna (Delfabbro i Thrupp, 2003.). No, u posljednjih je dvadeset godina ta pretpostavka dovedena u pitanje iz više razloga. Primjerice, u mnogim studijama kockanja odraslih osoba pronađeno je kako je prevalencija kockanja najviša upravo u populaciji mlađih punoljetnika (Delfabbro i Thrupp, 2003.), a odrasle osobe s problemom kockanja često izjavljuju da su počele kockati kao djeca (Gupta i Derevensky, 1998., Hardoon i sur., 2003.). Stopa problematičnog kockanja kod adolescenata je dvostruko ili višestruko veća od one odraslih osoba, te se kreće između 4 i 8%. Također treba napomenuti da su to maloljetnici s već razvijenim ozbiljnim kompulzivnim i problematičnim obrascima kockanja. U riziku za razvoj problema s kockanjem je čak 10 do 14% adolescenata (Shaffer i Hall, 1996.). Nadalje, Gupta i Derevensky (1998.) su proveli istraživanje u kojem je utvrđen udio od 4,7% mladih koji zadovoljavaju kriterije za patološko kockanje, a ako se tome doda i broj mladih koji se svrstavaju u skupinu problematičnih kockara, udio raste na 7,2%. Prema navedenom istraživanju u protekloj godini kockalo je 80,2% mladih, a tjedno to čini njih čak 30,5%. Najpopularnije igre među mladima su kartanje za novac (56,2%), lutrijske igre (52,4%), igre vještine za novac (38,4%), bingo (35,2%), klađenje (34%), igre na automatima (31,8%) te sportska kladionica (30,3%). Istraživanja kockanja kod adolescenata u Republici Hrvatskoj tek su u začecima, a dosadašnja istraživanja ukazuju na slične rezultate kao prethodno navedena. Istraživanjem provedenim u Virovitici (Koić i Medved, 2009.) dobiven je podatak da igre na sreću igra 11,7% učenica i čak 38,5% učenika srednjih škola. Istraživanje Dodig i Ricijaš (2011.) pokazalo je da je 75% zagrebačkih srednjoškolaca kockalo barem jednom u životu, a kockarske igre koje su najzastupljenije jesu sportska kladionica, jednokratne srećke (strugalice i sl.), loto, biljar i/ili fliper za novac te kartaške igre za novac. Najmanje su zastupljeni internetsko kockanje, klađenje na različite izbore te bingo u kasinu. Čak 47,1% učenika kladilo se na sportske rezultate, a iz te skupine njih 38,5% čini to svakodnevno ili nekoliko puta tjedno. S druge strane, putem interneta je kockalo svega 7,7% učenika iz ukupnog uzorka, no njih čak 53% (od navedenih 7,7% koji kockaju putem interneta) čini to na dnevnoj i/ili tjednoj razini, što govori u prilog njihovoj rizičnosti. Osim navedenog, mladići češće kockaju nego djevojke, a postoji i razlika između mladića i djevojaka u vrstama kockarskih igara koje preferiraju. Tako mladići preferiraju klađenje na sportske aktivnosti, automate, elektronski rulet, virtualno klađenje i sl., dok djevojke preferiraju lutrijske igre i jednokratne srećke (Dodig, 2013.). Nadalje, Dodig i Ricijaš (2011.) također navode kako je kockanje preko interneta manje dostupno adolescentima budući da je za isto potrebno posjedovanje kreditne kartice, no navedena tvrdnja sve je manje primjenjiva u novije vrijeme. Naime, novčana sredstva za klađenje preko internet računa moguće je uplatiti/isplatiti u najbližoj poslovnici neke od kladionica te nije nužno posjedovanje bankovnih računa ni kreditnih kartica, a upitno je provjeravaju li djelatnici kladionica dokumentaciju svakog pojedinca kako bi se uvjerili je li punoljetan.

## Kockanje i rizična ponašanja adolescenata

Termin rizična ponašanja sve je prisutniji u novije vrijeme kada se govori o djeci i mladima koji na svom životnom putu nailaze na poteškoće i probleme koji priječe put njihovom pozitivnom psihosocijalnom razvoju te uspješnoj društvenoj prilagodbi. Kao srodni pojmovi, u literaturi se često susreću i pojmovi poput: smetnje ponašanja, poremećaji u ponašanju, društveno neprihvatljivo ponašanje, asocijalno ponašanje, devijantno ponašanje, abnormalno ponašanje, ometajuće ponašanje, delinkventno ponašanje, djeca s teškoćama u ponašanju, odgojna zapuštenost, prijestupničko ponašanje i sl., što ukazuje na složenost problema definiranja termina kao sveobuhvatnog te nepostojanja konsenzusa stručnjaka oko istog (Đuranović, 2014.). Tako primjerice, Ricijaš i suradnici (2010.:46) navode da bi se kao rizično moglo definirati ono ponašanje mlade osobe koje „povećava vjerojatnost nekog specifičnog neželjenog rezultata te koje ima potencijalno negativne posljedice na osobu koja manifestira takvo ponašanje, njegovu okolinu te nepovoljno djeluje na daljnji psihosocijalni razvoj te mlade osobe, odnosno povećava vjerojatnost prema razvoju poremećaja u ponašanju“. S druge strane, Jessor (1991., prema Vézina i sur., 2011.) smatra da je rizično ponašanje svako ponašanje koje može ugroziti fizičko i psihosocijalno zdravlje i razvoj adolescenata, a to je konzumiranje štetnih tvari, rizično seksualno ponašanje, antisocijalno ponašanje i delinkvencija. Nadalje, Ručević, Ajduković i Šincek (2009.) su prilikom konstrukcije Upitnika samoiskaza rizičnog i delinkventnog ponašanja (SRDP - 2007) faktorskom analizom utvrdile sedam faktora kojima su sadržajno obuhvaćeni različiti aspekti rizičnog i delinkventnog ponašanja: (1) prekršajna i lakša delinkventna ponašanja, (2) nepoželjna normativna ponašanja, (3) rizična spolna ponašanja, (4) korištenje ili zlouporaba psihoaktivnih tvari, (5) nasilničko ponašanje u bliskim odnosima, (6) teške krađe, provale i razbojništvo i (7) suicidalna i autoagresivna ponašanja.

Rizični čimbenici za razvoj problematičnog kockanja mnogobrojni su, a najprediktivniji su muški spol, rani početak kockarskih aktivnosti, uključivanje u druga rizična i delinkventna ponašanja, kao što su konzumacija alkohola i droge te specifična obilježja ličnosti, ali i povijest kockanja unutar obitelji (Dodig i Ricijaš, 2011.). Brojne studije kockanja adolescenata potvrđuju snažnu korelaciju između kockanja, konzumacije alkohola i droga te delinkvencije, iako nije sasvim jasno manifestiraju li se takva ponašanja nekim posebnim redoslijedom, koegzistiraju li u isto vrijeme ili su pak međusobno kauzalno povezana (Dodig i Ricijaš, 2011.). Tako je, primjerice, istraživanje koje su proveli Barnes i sur. (2009.) na uzorku od 2274 mladih u dobi od 14 do 21 godine, pokazalo kako je 51% sudionika istraživanja u posljednjih godinu dana konzumiralo alkohol, 26% je konzumiralo duhanske proizvode, a 18% konzumiralo marihuanu. Nadalje, 17% mladih kockalo je 52 i više puta tijekom godine (oko jednom tjedno), a isti postotak je konzumirao 5 i više pića u 12 dana, 10% je imalo 3 ili više problema s kockanjem, a 15% je imalo tri ili više problema povezanih s konzumacijom alkohola. Navedenim istraživanjem potvrdila se korelacija između kockanja i navedenih rizičnih ponašanja, odnosno da adolescenti koji češće kockaju češće iskazuju i navedene oblike rizičnih ponašanja. Nadalje, istraživanjem provedenim u Kanadi (Gupta i Derevensky, 1998.) također se potvrdila povezanost kockanja s drugim rizičnim ponašanjima. Tako je 15% sudionika istraživanja koji kockaju posuđivalo novac, 5% njih je kralo novac za kockanje, a iz skupine problematičnih kockara to je činilo njih 50%.

Prevalencija problematičnog kockanja među maloljetnim delinkventima smještenim u institucionalnom tretmanu iznosi čak 21%, a njih 18 do 35% manifestira određene simptome specifične za problematično kockanje (Derevensky i Gupta, 1998). Kao što se može vidjeti, radi se o mnogo većem postotku prevalencije kockanja no što je to uobičajeno kod mladih. Od kaznenih djela koja čine adolescenti, vezanih uz kockanje, najveći udio čini krađe (23%) (Huxley i Carroll, 1992.). Nadalje, adolescenti koji zadovoljavaju kriterije za problematično kockanje posuđivali su i krali novac za kockanje (42,4%), 21% ih je razmišljalo o činjenju kaznenih djela, 24% kralo novac od roditelja, a 12% ih je počinilo kazneno djelo krađe (Derevensky i Gupta, 2000.). Navedeno dovodi do zaključka kako su rizična ponašanja u pozitivnoj korelaciji s kockanjem kod adolescenata. Rezultati istraživanja Splevins i sur. (2010.) u Australiji pokazuju da adolescenti koji zadovoljavaju kriterije za problematično kockanje značajno češće konzumiraju alkohol, duhanske proizvode, marihuanu te su skloniji samoranjavanju od osoba koje nemaju problema s kockanjem.

Iz svega navedenog vidljivo je kako su rizična ponašanja - konzumacija alkohola, zlouporaba droga, prekršajna i kaznena djela, kao i autoagresivna ponašanja - povezana s učestalošću kockanja kod adolescenata.

## Kockanje i slobodno vrijeme

Slobodno vrijeme može se provoditi na mnogo različitih načina, od druženja s obitelji i prijateljima, izlazaka, učenja, čitanja knjiga, do provođenja vremena uz različite oblike medija (TV, internet), na društvenim mrežama i slično. Rezultati istraživanja slobodnog vremena zadarskih maturanata (Dragun, 2012.) pokazuju kako su najčešći načini provođenja slobodnog vremena slušanje glazbe kod kuće, gledanje TV-a ili videa, „surfanje“ internetom, odlasci u kafiće, pizzerije i slične lokale te izlasci s prijateljima. Većina sudionika istraživanja (njih 70-83%) skoro svaki dan provodi svoje slobodno vrijeme na prva tri navedena načina, a za navedenih 5 (slušanje glazbe kod kuće, gledanje TV-a ili videa, „surfanje“ internetom, odlasci u kafiće, pizzerije i slične lokale te izlasci s prijateljima) velika većina (84-95%) navodi kako ih prakticira barem jednom tjedno. Nadalje, polovica sudionika navodi kako barem jednom tjedno svoje slobodno vrijeme provodi bavljenjem nekim hobijem, izlascima s mladićem ili djevojkom te odlascima u disko ili glazbene klubove. Ne tako učestali načini provođenja slobodnog vremena su opuštajuće šetnje bez nekog posebnog cilja, bavljenje sportom i listanje časopisa za mlade, a njima većina ispunjava vrijeme barem jednom mjesečno. Oko 40% sudionika se bavi sportom barem jednom tjedno. Najrjeđe navođeni načini provođenja slobodnog vremena su čitanje knjiga, odlasci u kino ili kazalište, angažiranost u župi, posjećivanje izložbi te najmanje izraženo volontiranje u humanitarnim udrugama. Većina ispitanih (69-82%) navodi kako nikada ne prakticira potonja tri načina, a polovica izvještava kako uopće ne čitaju knjige ili to čine tek nekoliko puta godišnje (Dragun, 2012.). Kao što se može vidjeti iz prethodno navedenih rezultata istraživanja, adolescenti preferiraju slobodno vrijeme provoditi uz različite oblike medija i druženjem/izlascima s prijateljima/partnerom, a najmanje u kulturno-edukativnim aktivnostima te volontiranju.

Rezultati istraživanja Turner i sur.(2008.) pokazuju kako postoji značajna negativna korelacija između čitanja knjiga kao aktivnosti i učestalosti kockanja kod adolescenata, a tome se mogu pridodati i rezultati istraživanja Bilić (2012.) koji pokazuju da učenici koji češće kockaju imaju lošiji opći školski uspjeh te su skloniji izostajanju s nastave. Dakle, za pretpostaviti je da će učenici koji su skloniji provoditi slobodno vrijeme u kulturno-edukativnim aktivnostima manje igrati igre na sreću te igre vještina. Rezultati istraživanja Zuckerman Itković i Prostran (2009.) pokazuju da statistički značajna većina adolescenata (71,7%) igra igre na sreću jer želi „ubiti dosadu“ te se može pretpostaviti da sudionici koji učestalije kockaju ne provode svoje slobodno vrijeme na konstruktivan način. Također, adolescenti koji su skloniji kockanju imaju slabiju socijalnu podršku te slabije razvijene komunikacijske vještine (Turner i sur., 2008.). Kad se govori o socijalnoj podršci, najčešće se misli na podršku roditelja, obitelji, prijatelja te školsko okruženje. Istraživanje je pokazalo da djeca čiji roditelji pokazuju sklonost kockanju i koji podržavaju kockanje, te djeca čiji roditelji ignoriraju ovaj problem, također usvajaju takve oblike ponašanja (Bilić i Opić, 2013.). Osim navedenog, bitno je imati na umu kako u razdoblju adolescencije veliku ulogu u tranziciji iz djetinjstva u odraslost zauzimaju upravo vršnjaci, kao i socijalni konformizam, koji proizlazi iz potrebe za odobravanjem od strane okoline (Forko i Lotar, 2012.). Naime, adolescenti koji zadovoljavaju kriterije za problematično kockanje vrlo često imaju prijatelje koji kockaju, a također je i manja vjerojatnost da će se družiti s vršnjacima koji ne odobravaju kockanje (Delfabbro i Thrupp, 2003.). Tako izbjegavaju one vršnjake na čije odobravanje ne nailaze, dok ostaju u kontaktu s onima koji odobravaju njihovo ponašanje. Također, treba napomenuti i da učenici koji učestalije kockaju više vrednuju važnost bogatstva i slave, tj. ekstrinzične životne ciljeve (Bilić, 2012.) te se može pretpostaviti kako su upravo učenici koji češće kockaju manje uključeni u prosocijalne aktivnosti, budući da više cijene materijalne vrijednosti, a kockanje vide kao mogućnost izlaska iz siromaštva, odnosno dolaska do lakog dobitka (Bilić, 2012.). Nadalje, Turner i sur. (2008.) u svom istraživanju nisu pronašli povezanost između problema s kockanjem i igranja raznih društvenih igara (za zabavu, ne za novac; karte, domino, *boardgames*,...), međutim pokazala se povezanost između problema s kockanjem i igranjem *trading cards for keepsies*, gdje pobjednik igre uzima određeni broj karata od gubitnika. Za pretpostaviti je kako je kockanje u pozitivnoj korelaciji s kartanjem i igranjem nekih društvenih igara obzirom da su neki oblici kockanja slični, pa čak i istovjetni određenim društvenim igrama (poker, black jack, i sl.). Rezultati istraživanja provedenog u Americi (Daud i Carruthers, 2008.) pokazali su da je uključenost učenika u izvannastavne aktivnosti pozitivno povezana s prepoznavanjem i usvajanjem novih vrijednosti i ponašanja, izbjegavanjem „loših“ navika i ponašanja, stvaranjem osjećaja pripadnosti, učenjem novih stvari te stvaranjem pozitivne vizije budućnosti. Kako su konstruktivno provođenje slobodnog vremena i učestalost drugih rizičnih ponašanja u negativnoj korelaciji, a učestalost drugih rizičnih ponašanja je u pozitivnoj korelaciji s učestalošću kockanja, može se pretpostaviti da će adolescenti koje provode svoje slobodno vrijeme u konstruktivno organiziranim izvannastavnim aktivnostima manje kockati, dok će oni koji nemaju konstruktivno organizirano slobodno vrijeme biti skloniji kockanju.

Iz navedenih podataka vidljivo je kako je kockanje kod mladih izuzetno prisutno, iako postoji zakonska zabrana kockanja osoba mlađih od 18 godina, a povećanjem raširenosti i dostupnosti kockanja u današnje vrijeme (sve veći broj kladionica i *casina*, *online* klađenje i sl.), za očekivati je da će se daljnjim protokom vremena broj mladih koji kockaju i učestalost njihova kockanja povećavati. Stoga je potrebno istraživati područje kockanja, posebice kod mladih koji su u visokom riziku od istog, te doći do spoznaja i znanstveno utemeljenih podataka koji bi bili temelj za osmišljavanje i provedbu kvalitetnih mjera prevencije kockanja, kao i mjera intervencija.

Za potrebe izrade ovog rada provedeno je kvantitativno istraživanje na temu kockanja kod adolescenata, kojim se željelo doći do spoznaja o učestalosti kockanja mladih te mogućim korelacijama učestalosti kockanja s određenim demografskim pokazateljima, načinima provođenja slobodnog vremena te drugim rizičnim ponašanjima.

# METODOLOGIJA ISTRAŽIVANJA

## Cilj istraživanja

Ispitati povezanost učestalosti kockanja s drugim rizičnim ponašanjima te načinima provođenja slobodnog vremena adolescenata.

## Problemi i hipoteze

P1: Ispitati postoji li povezanost između načina provođenja slobodnog vremena i učestalosti kockanja kod adolescenata.

H1: Očekuje se da će češće kockati adolescenti koji slobodno vrijeme češće provode s prijateljima, kroz različite oblike medija, igrajući društvene igre te koji se češće bave sportsko-rekreativnim aktivnostima. S druge strane, očekuje se da će adolescenti koji slobodno vrijeme češće provode družeći se s roditeljima i obitelji, u kulturno-edukativnim aktivnostima te aktivnom građanskom angažmanu rjeđe kockati.

P2: Ispitati postoji li povezanost učestalosti rizičnih ponašanja s učestalošću kockanja kod adolescenata.

H2: Očekuje se da će adolescenti koji češće koriste ili zloupotrebljavaju psihoaktivne tvari, čine nasilna ponašanja, prekršajna i lakša delinkventna djela, normativna nepoželjna ponašanja te autoagresivna ponašanja češće i kockati.

## Pilot istraživanje

Ovom istraživanju prethodila je provedba pilot istraživanja provedenog akademske godine 2013./2014. u sklopu izrade seminara iz kolegija „Socijalni rad i mladi društveno neprihvatljivog ponašanja“ na Studijskom centru socijalnog rada u Zagrebu. Cilj istraživanja bio je ispitati povezanost učestalosti kockanja s načinima provođenja slobodnog vremena Bjelovarskih srednjoškolaca. U istraživanju je sudjelovalo ukupno 93 srednjoškolca iz gimnazije i strukovne tehničke škole u Bjelovaru. Provedba pilot istraživanja, analiza dobivenih podataka te komentari sudionika u pilot istraživanju ukazali su na određene nedostatke upitnika te samim time pridonijeli poboljšanju kvalitete upitnika i njegovih čestica.

Upitnik korišten u novom istraživanju proširen je sociodemografskim pitanjima, budući da su u pilot istraživanju ispitana samo osnovna sociodemografska obilježja i time je bilo otežano dobiti širu sliku o kockanju kod adolescenata. Za potrebe ovog istraživanja prvi dio upitnika proširen je pitanjima o vrsti škole, ocjenama iz matematike i hrvatskog jezika, padu razreda te iznosu tjednog džeparca. Dakle, promjene su se odnosile na formulaciju novih čestica upitnika. Na ovaj način dobivena je veća mogućnost povezivanja sociodemografskih obilježja s problemom kockanja. Također je dodan Upitnik percepcije materijalnih mogućnosti obitelji (Ajduković, Rajhvajn Bulat i Sušac, 2013.)kako bi se ispitalo više sociodemografskih pokazatelja.

Kod drugog dijela instrumentarija koji je vezan uz provođenje slobodnog vremena, dodatno su proširene određene čestice. Prilikom provedbe pilot istraživanja učenici su ukazali na nepoznavanje termina „tribine“ pa se čestica proširila dodatnim primjerima (*Išao/la na tribine,edukacije, radionice*), čime se nastojalo olakšati razumijevanje ove čestice. Također, izmjene koje su izvršene u upitniku nakon pilot istraživanja odnose se na čestice vezane za igranje društvenih igara. Tako je iz čestice koja se odnosi na kartanje uklonjena igra *uno* jer je to zabavna igra, dok su belot, poker i remi kartaške igre koje se češće povezuju s kartanjem za novac. Za potrebe ovog istraživanja dio upitnika kojim je ispitana uključenost mladih u kockarske aktivnosti te učestalost igranja igara na sreću proširen je pitanjem koje se odnosi na količinu novca koji tjedno troše na igre na sreću i igre vještina kako bi se dublje ušlo u problematiku kockanja kod adolescenata, dok ostatak nije mijenjan, budući da su sudionici istaknuli potpuno razumijevanje tog dijela upitnika. Rizična ponašanja ispitana su modificiranim upitnikom SRDP-2007 (Ručević, Ajduković i Šincek, 2009.), a nakon provedbe pilot istraživanja nije se iskazala potreba za mijenjanjem istog. Zaključno, kod ispitivanja načina provođenja slobodnog vremena, učestalosti kockanja, kao i učestalosti rizičnih ponašanja, u pilot istraživanju upitnikom je bilo predviđeno koliko su se često sudionici na određeni način ponašali u prethodnih 12 mjeseci. Sugestijama sudionika pilot istraživanja kako je 12 mjeseci veliko razdoblje za prisjećanje, vremenski period ispitivan u ovom istraživanju je 6 mjeseci. Također, sugestije kolega sa seminara bile su u istom smjeru, uz naglasak kako bi se ispitivanjem u kraćem periodu dobili realniji pokazatelji.

## Sudionici

Za potrebe ovog istraživanja korišteno je prigodno uzorkovanje. Sudionici istraživanja su polaznici trećih razreda srednjih škola (gimnazija te četverogodišnjih smjerova strukovnih škola) u gradu Varaždinu te gradu Zagrebu. U istraživanju je sudjelovalo ukupno 303 učenika, no 5 upitnika nije uključeno u analizu podataka: 3 upitnika su isključena jer nije bio ispunjen dio koji se tiče učestalosti kockanja, dok su 2 upitnika isključena zbog neiskrenih odgovora sudionika. Analizirano je ukupno 298 upitnika. Iz Varaždina su sudjelovala 182 učenika (61,07%), dok je iz Zagreba sudjelovalo 116 učenika (38,93%). Omjer sudionika po spolu bio je ujednačen, odnosno sudjelovalo je 150 mladića (50,3%) i 148 djevojaka (49,7%). Također je podjednak i omjer učenika koji pohađaju strukovne škole (50,3%) te onih koji pohađaju gimnaziju (49,7%).

Tablica 1.

*Dob sudionika i školski uspjeh u prošloj školskoj godini*

|  |  |  |  |  |  |
| --- | --- | --- | --- | --- | --- |
|  | **N** | **min** | **max** | **M** | **SD** |
| Dob | 295 | 16 | 19 | 17,04 | 0,446 |
| Prosjek ocjena | 296 | 2,00 | 5,00 | 3,86 | 0,576 |
| Ocjena iz matematike | 296 | 1 | 5 | 3,02 | 1,065 |
| Ocjena iz hrvatskog jezika | 297 | 2 | 5 | 3,68 | 0,835 |

Prosječna dob sudionika istraživanja je 17 godina. Iz Tablice 1. vidljivo je da im je prosjek ocjena za prethodnu školsku godinu bio 3,86, prosječna ocjena iz matematike 3,02, dok je iz hrvatskog jezika iznosio 3,68. Roditelji većine učenika (85,9%) su u braku ili žive zajedno (Tablica 2.).

Tablica 2.

*Bračni status roditelja*

|  |  |  |
| --- | --- | --- |
|  | **Frekvencija** | **%** |
| U braku/žive zajedno | 256 | 85,9 |
| Razvedeni/Rastavljeni | 24 | 8,1 |
| Nikada se nisu vjenčali/živjeli zajedno | 8 | 2,7 |
| Jedan od roditelja više nije živ | 9 | 3,0 |
| Oba roditelja više nisu živa | 1 | 0,3 |
| Ukupno | 298 | 100,0 |

Roditelji sudionika istraživanja pretežno su osobe sa završenom srednjom školom (oko 63%), a nakon njih slijede visokoškolski obrazovane osobe (oko 28%) (Tablica 3. i Tablica 4.). Navedeni podaci ukazuju na nešto više obrazovanje u odnosu na ono koje se može naći u podacima iz Popisa stanovništva (Državni zavod za statistiku, 2011.). Naime, postotak osoba sa završenom srednjom školom u gradu Varaždinu i gradu Zagrebu iznosi oko 53% te u gradu Varaždinu ima oko 12% visoko obrazovanih, a u gradu Zagrebu njih oko 29%.

Tablica 3.

*Obrazovni status majke*

|  |  |  |
| --- | --- | --- |
|  | **Frekvencija** | **%** |
| Nije išla u školu/nije završila osnovnu školu | 2 | 0,7 |
| Završena osnovna škola | 19 | 6,4 |
| Završena srednja škola | 185 | 62,1 |
| Viša ili visoka škola, fakultet, postdiplomski | 87 | 29,2 |
| Ne znam | 5 | 1,7 |
| Ukupno | 298 | 100,0 |

Tablica 4.

*Obrazovni status oca*

|  |  |  |
| --- | --- | --- |
|  | **Frekvencija** | **%** |
| Nije išao u školu/nije završio osnovnu školu | 2 | 0,7 |
| Završena osnovna škola | 13 | 4,4 |
| Završena srednja škola | 189 | 63,4 |
| Viša ili visoka škola, fakultet, postdiplomski | 84 | 28,2 |
| Ne znam | 10 | 3,4 |
| Ukupno | 298 | 100,0 |

Nadalje, sudionici istraživanja u velikoj mjeri (66,7%) procjenjuju financijski status svoje obitelji prosječnim (Tablica 5.).

Tablica 5.

*Procjena financijskog statusa*

|  |  |  |
| --- | --- | --- |
|  | **Frekvencija** | **%** |
| Puno manje od drugih obitelji | 2 | 0,7 |
| Manje od drugih obitelji | 30 | 10,1 |
| Kao i druge obitelji | 198 | 66,7 |
| Više od drugih obitelji | 58 | 19,5 |
| Puno više od drugih obitelji | 9 | 3,0 |
| Ukupno | 297 | 100,0 |

## Postupak provedbe istraživanja

Istraživanje je provedeno tijekom veljače i ožujka 2015. godine u tri gimnazije i dvije strukovne škole u Varaždinu i Zagrebu, u 7 razreda strukovnog te 7 razreda gimnazijskog usmjerenja, a istraživanje su proveli autori ovog rada. Prije same provedbe istraživanja zatražena je dozvola za njegovo provođenje od strane Etičkog povjerenstva Pravnog fakulteta u Zagrebu te ravnatelja odabranih škola. Cjelokupno istraživanje je provedeno u skladu s Etičkim kodeksom istraživanja s djecom (Ajduković i Kolesarić, 2003.). U suradnji sa stručnim suradnicima škola, slučajnim odabirom odabrani su razredi u kojima je istraživanje provedeno. Kako su sudionici istraživanja stariji od 14 godina, nije bilo potrebno tražiti suglasnost roditelja za sudjelovanje djece u istraživanju, već su sudionici sami dali svoj pristanak na istraživanje, a sa svakom pojedinom školom je dogovoren način informiranja roditelja o istraživanju koje će biti provedeno u razredima njihove djece. Prikupljanje podataka bilo je grupno, u razredima učenika, a ispunjavanje upitnika trajalo je u prosjeku 20 minuta. Prije ispunjavanja upitnika učenici su bili upoznati sa svrhom istraživanja, predviđenim trajanjem te s dijelovima anketnog upitnika (sadržajno). Također, sudionici su upoznati i s njihovim pravom na anonimnost, što znači da svoja imena nisu pisali na upitnik, a također su profesori zamoljeni da za vrijeme istraživanja budu izvan razreda kako bi se osigurala povjerljivija atmosfera u razredu. Dobrovoljnost sudjelovanja učenicima je osigurana na način da su samostalno mogli odabrati žele li sudjelovati u istraživanju, a ponuđena je i mogućnost odustanka od sudjelovanja u istraživanju u bilo kojem trenutku. Nadalje, učenici su bili upoznati i sa svojim pravom da ne odgovore na pojedina pitanja. Osim navedenog, učenici su upoznati i s mogućnošću da im se nakon obrade podataka rezultati prezentiraju te su također ostavljeni kontakti kako bi mogli, ukoliko žele, rezultate istraživanja dobiti na uvid. Nakon upoznavanja s navedenim, učenicima su bili podijeljeni upitnici te su po završetku ispunjavanja ispunjeni upitnici odmah ubačeni u prethodno pripremljene kuverte koje su bile zalijepljene pred sudionicima, kako bi se osiguralo njihovo pravo na povjerljivost podataka.

## Instrumentarij

**1) Sociodemografska obilježja sudionika**

Sociodemografska obilježja sudionika ispitana u anketnom upitniku uključuju pitanja o dobi i spolu sudionika te vrsti, odnosno usmjerenju srednje škole koju sudionik pohađa. Također, uključeno je pitanje o ponavljanju razreda, školski uspjeh prethodne godine, kao i ocjene iz matematike i hrvatskog jezika, visina tjednog džeparca, obrazovni te bračni status roditelja i pitanje o procjeni financijskog statusa.

**2) Percepcija materijalnih mogućnosti obitelji**

Upitnik percepcije materijalnih mogućnosti obitelji (Ajduković, Rajhvajn Bulat i Sušac, 2013) je uključivao 9 pitanja o mogućnostima obitelji (mogućnost odlaska na odmor, financijske teškoće, samoprocjena visine džeparca, mogućnost podmirivanja osnovnih životnih potreba) s rasponom odgovora od 0 do 3 (*0 - uopće se ne slažem, 1 - uglavnom se ne slažem, 2 – uglavnom se slažem, 3 – u potpunosti se slažem*). Cronbachov alfa koeficijent pouzdanosti za ovaj upitnik iznosi α=0,79.

**3) Načini provođenja slobodnog vremena**

Upitnik o provođenju slobodnog vremena konstruiran je za potrebe seminara te je bio testiran pilot istraživanjem. Upitnik se sastoji od 23 čestice kojima se ispituju načini provođenja slobodnog vremena u posljednjih 6 mjeseci, a sastoji se od 7 subskala: provođenje vremena uz razne oblike medija (k=5), kulturno-edukativne aktivnosti (k=5), provođenje vremena s prijateljima (k=6), provođenje vremena s roditeljima i obitelji (k=1), sportsko-rekreativne aktivnosti (k=2), aktivan građanski angažman (k=2) te igranje društvenih igara (k=2). Na primjer,čestice za provođenje vremena uz razne oblike medija glase: *U posljednjih šest mjeseci sam Gledao/la TV, Igrao/ la video igre, Slušao/la glazbu.* Sudionici na tvrdnje o načinima provođenja slobodnog vremena odgovaraju na skali od 6 stupnjeva, označavajući koliko često provode vrijeme na navedeni način *(0- nikada, 1- jednom ili dva puta, 2- jednom mjesečno, 3-jednom tjedno, 4- nekoliko puta tjedno te 5- svaki dan)*. Ukupni rezultat određivan je kao prosjek odgovora na svim česticama pojedine subskale, pri čemu veći rezultat označava veću učestalost određenog načina provođenja slobodnog vremena. Subskale su formirane na temelju sadržajne analize čestica te uključuju različita ponašanja koja međusobno ne moraju biti povezana (npr. provođenje vremena s prijateljima može uključivati različite načine na koji mladi preferiraju družiti se s vršnjacima). Zbog toga za ove subskale nije primjereno računanje pouzdanosti koje se temelji na korelacijama među česticama, poput Cronbachovog alfa koeficijenta pouzdanosti, već bi bilo primjerenije koristiti neku drugu metodu, kao što je test-retest, što u ovom istraživanju nije bilo moguće.

**4)Učestalost kockanja**

Za ispitivanje učestalosti kockanja adolescenata korišten je modificirani Upitnik o navikama kockanja (Dodig i Ricijaš, 2011.). Sudionici na pitanja vezana uz navike kockanja, odnosno učestalost igranja igara na sreću i igara vještina, označavaju koliko su često kockali u posljednjih 6 mjeseci *(0- nikada, 1- jednom ili dva puta, 2- jednom mjesečno, 3-jednom tjedno, 4- nekoliko puta tjedno te 5- svaki dan)* za svaku od 14 ponuđenih igara na sreću ili igara vještina: kartanje za novac (poker, belot, šnaps, remi), biljar i/ili fliper za novac, sportske kladionice, loto listići i bingo listići, igre na automatu, online kockanje, poker u kasinu, itd. Cronbachov alfa koeficijent pouzdanosti za navedeni upitnik iznosi α=0,95. Ukupni rezultat određivan je kao prosjek odgovora na svim česticama, pri čemu veći rezultat označava veću učestalost kockanja.

**5)Učestalost rizičnog ponašanja**

Za ispitivanje učestalosti rizičnih ponašanja korišten je modificirani Upitnik samoiskaza rizičnog i delinkventnog ponašanja mladih (Ručević, Ajduković i Šincek, 2009.). Ukupno je korišteno 35 čestica koje se odnose na prekršajna i lakša delinkventna ponašanja (k=5), normativna nepoželjna ponašanja (k=11), korištenje ili zlouporabu psihoaktivnih tvari (k=5), nasilna ponašanja (k=10) te autoagresivna ponašanja (k=4 čestica). Sudionici označavaju koliko je kod njih učestalo određeno ponašanje *(0- nikada, 1- jednom ili dva puta, 2- jednom mjesečno, 3- jednom tjedno, 4- nekoliko puta tjedno te 5- svaki dan*) u posljednjih 6 mjeseci. Cronbachov alfa koeficijent pouzdanosti za subskalu normativna nepoželjna ponašanja iznosi α=0,76, za nasilna ponašanja α=0,81, prekršajna i lakša delinkventa ponašanja α=0,77, zloupotrebu psihoaktivnih tvari α=0,91, dok je za subskalu autoagresivnih ponašanja tek α=0,50. Radi se o zadovoljavajuće visokim pouzdanostima, osim za subskalu autoagresivnih ponašanja, gdje čestice nisu nužno međusobno povezana ponašanja, ali su temeljem analize sadržaja svrstane zajedno. Ukupan rezultat određivan je kao prosjek odgovora na svim česticama na pojedinoj subskali, pri čemu veći rezultat označava veću učestalost rizičnih ponašanja sudionika.

## Obrada podataka

Prikupljeni podaci obrađeni su kvantitativno, u statističkom paketu SPSS 18, korištenjem deskriptivne statistike te Pearsonovog koeficijenta korelacije.

# REZULTATI

## Povezanost učestalosti kockanja s određenim sociodemografskim obilježjima

U cijelom uzorku 53,7% sudionika (N=160) je barem jednom u proteklih 6 mjeseci kockalo. Kockanje kod adolescenata pokazalo se kao pretežito muška aktivnost, pri čemu je postotak mladića (67,3%, N=101) uključenih u kockanje veći od postotka djevojaka (39,9%,N=59). Nadalje, rezultati istraživanja pokazuju da adolescenti od svih navedenih oblika kockanja preferiraju sportske kladionice, pa tako čak 10,3% sudionika koristi ovakav oblik klađenja više od jednom mjesečno, s time da gotovo 3% sudionika to čini svaki dan. Nakon sportskih kladionica među adolescentima su se kao popularan oblik klađenja pokazale virtualne utrke konja/pasa, gdje 6,5% sudionika navodi da koristi ovaj način kockanja više od jednom mjesečno. Također, 5% sudionika istraživanja karta za novac više od jednom mjesečno, a isti postotak njih (5%) igra biljar/fliper za novac više od jednom mjesečno (Prilog 1.).

Tablica 6.

*Razlike u ukupnoj učestalosti kockanja s obzirom na različite sociodemografske pokazatelje*

|  |  |  |  |  |  |
| --- | --- | --- | --- | --- | --- |
|  |  | **N** | **M** | **SD** | **t** |
| Spol | Muški | 150 | 0,49 | 0,904 | 5,582\*\* |
| Ženski | 148 | 0,07 | 0,125 |
| Vrsta škole | Strukovna | 142 | 0,47 | 0,928 | 4,545\*\* |
| Gimnazija | 156 | 0,11 | 0,192 |
| Grad | Varaždin | 182 | 0,19 | 0,407 | -2,518\* |
| Zagreb | 116 | 0,43 | 0,947 |

\*\* p<0,01

\*p<0,05

Pronađene su značajne razlike u ukupnoj učestalosti kockanja (t=5,582; p<0,01) s obzirom na spol, odnosno da mladići (M=0,49; SD=0,904) češće kockaju nego djevojke (M=0,07; SD=0,125). Takve su razlike također pronađene u 13 od ukupno 14 upitnikom predviđenih kockarskih aktivnosti, a jedina kockarska aktivnost kod koje nisu pronađene razlike obzirom na spol su jednokratne srećke (t=1,887; p>0,05) (Prilog 2.). Nadalje, postoji statistički značajna razlika u učestalosti kockanja s obzirom na vrstu škole (t=4,545; p<0,01), odnosno učenici koji pohađaju strukovne škole (M=0,47; SD=0,928) češće kockaju no učenici gimnazija (M=0,11; SD=0,192). Takve razlike pronađene su u učestalosti igranja 12 od 14 ponuđenih igara na sreću i igara vještina. Razlike nisu pronađene kod jednokratnih srećki (t=1,798; p>0,05) te kod *rouleta s croupierom* (t=1,947; p>0,05) (Prilog 3.). Također, vidljive su i razlike u učestalosti kockanja obzirom na grad u kojem sudionici pohađaju školu (t=-2,518; p<0,05), pa tako sudionici istraživanja iz Zagreba (M=0,43; SD=0,947) kockaju više u odnosu na sudionike iz Varaždina (M=0,19; SD=0,407).

Dobiveni podaci ukazuju kako postoji statistički značajna, ali niska povezanost učestalosti kockanja i ukupnog prosjeka ocjena (r=-0,12; p<0,05) te učestalosti kockanja i ocjene iz hrvatskog jezika (r=-0,16; p<0,01), odnosno da učenici koji imaju veći ukupni prosjek ocjena, odnosno veću ocjenu iz hrvatskog jezika, manje kockaju. S druge strane, učestalost kockanja nije se pokazala statistički značajno povezanom s ocjenom iz matematike (r=-0,03; p>0,05) kao ni sa dobi sudionika (r=0,02; p>0,05). Nadalje, učestalost kockanja je u pozitivnoj korelaciji s visinom tjednog džeparca za vlastite potrebe (r=0,22; p<0,01) te u pozitivnoj korelaciji s tjednom potrošnjom na igre na sreću i igre vještina (r=0,90; p<0,01), dok se povezanost nije potvrdila sa percepcijom materijalnih mogućnosti obitelji (r=0,05; p>0,05), ni sa procjenom financijskog statusa obitelji (r=0,01; p>0,05).

## Povezanost učestalosti kockanja i učestalosti rizičnih ponašanja adolescenata

Tablica 7.

*Učestalost rizičnih ponašanja kod adolescenata*

|  |  |  |  |  |  |
| --- | --- | --- | --- | --- | --- |
|  | **N** | **min** | **max** | **M** | **SD** |
| Normativna nepoželjna ponašanja | 296 | 0 | 5,00 | 1,10 | 0,686 |
| Nasilna ponašanja | 296 | 0 | 5,00 | 0,24 | 0,436 |
| Prekršajna i lakša delinkventna djela | 296 | 0 | 5,00 | 0,24 | 0,541 |
| Korištenje ili zlouporaba psihoaktivnih tvari | 296 | 0 | 5,00 | 0,24 | 0,696 |
| Autoagresivno ponašanje | 295 | 0 | 3,75 | 0,14 | 0,374 |

Iz prethodnog tabličnog prikaza vidljivo je kako je većina sudionika navela da su jednom ili dvaput (M=1,10; SD=0,686) u proteklih 6 mjeseci činili normativna nepoželjna ponašanja (npr. švercali se u vlaku, autobusu ili tramvaju, markirali itd.). S druge strane, većina navodi kako nisu činili autoagresivna ponašanja u proteklih 6 mjeseci (M=0,14; SD=0,374) ni koristili ili zloupotrebljavali psihoaktivne tvari (M=0,14; SD=0,37), činili nasilna ponašanja (M=0,24; SD=0,436), kao ni prekršajna i lakša delinkventna djela (M=0,24; SD=0,696). Kako se ne bi prešle granice ovog rada, ovdje neće biti detaljno razložena pojedina rizična ponašanja.

Tablica 8.

*Povezanost učestalosti kockanja s učestalošću rizičnih ponašanja adolescenata*

|  |  |  |  |  |  |
| --- | --- | --- | --- | --- | --- |
|  | Normativna nepoželjna ponašanja | Nasilna ponašanja | Prekršajna i lakša delinkventna djela | Korištenje ili zlouporaba psihoaktivnih tvari | Autoagresivno ponašanje |
| Učestalost kockanja | 0,42\*\* | 0,48\*\* | 0,75\*\* | 0,47\*\* | 0,07 |
| Normativna nepoželjna pon | - | 0,47\*\* | 0,52\*\* | 0,58\*\* | 0,12\* |
| Nasilna ponašanja |  | - | 0,60\*\* | 0,51\*\* | 0,24\*\* |
| Prekršajna i lakša delinkventna ponašanja |  |  | - | 0,57\*\* | 0,07 |
| Korištenje ili zlouporaba psihoaktivnih tvari |  |  |  | - | 0,18\*\* |

\*\* p<0,01

\*p<0,05

Dobiveni rezultati pokazuju kako postoji statistički značajna pozitivna povezanost između učestalosti kockanja i učestalosti rizičnih ponašanja na 4 od 5 subskala (prvenstveno se radi o eksternaliziranim ponašanjima/problemima), osim sa subskalom autoagresivnih ponašanja gdje nije dobivena statistički značajna povezanost. Navedeni rezultati djelomično potvrđuju prvu hipotezu, odnosno potvrđeno je da oni adolescenti koji učestalije iskazuju normativna nepoželjna ponašanja, nasilna ponašanja, prekršajna ponašanja te koriste ili zloupotrebljavaju psihoaktivne tvari češće kockaju.

Učestalost kockanja pokazala se statistički značajno povezanom s učestalošću normativnih nepoželjnih ponašanja (r=0,42; p<0,01), odnosno da su sudionici koji češće kockaju skloniji činjenju normativnih nepoželjnih ponašanja te se takva povezanost ustanovila na 10 od 11 tvrdnji (povezanosti nema samo kod konzumacije duhanskih proizvoda). Tako je učestalost kockanja najviše povezana s učestalošću pronalaska nečeg vrijednog i zadržavanja istog bez pokušaja da se vrati vlasniku (r=0,56; p<0,01), učestalošću prisustva u školi pod utjecajem alkohola (r=0,47; p<0,01) i bježanjem/markiranjem iz škole (r=0,40; p<0,01) (Prilog 4.). Nadalje, rezultati pokazuju statistički značajnu, i to visoku, povezanost učestalosti kockanja i učestalosti činjenja prekršajnih i lakših delinkventnih djela (r=0,75; p<0,01), te povezanost sa svih 5 tvrdnji te subskale. Tako je učestalost kockanja najviše povezana s učestalošću uzimanja dijelova s tuđeg automobila, motora ili bicikla (r=0,69; p<0,01), dobivanjem i zadržavanjem nečeg za što je sudionik znao da je ukradeno (r=0,63; p<0,01) i ispuštanjem guma/oštećivanjem automobila (r=0,61; p<0,01) (Prilog 5.). Također, učestalost kockanja adolescenata statistički je značajno povezana s učestalošću nasilničkih ponašanja (r=0,48; p<0,01), a takva povezanost je utvrđena i na svih 10 ponuđenih tvrdnji. Učestalost kockanja je najviše povezana s razbijanjem stvari po školi (r=0,42; p<0,01), sudjelovanjem u nasilju na utakmicama (r=0,40; p<0,01), sudjelovanjem u napadu na osobu zbog njene vjere, rase ili spolne orijentacije (r=40; p<0,01) i nasilnim ponašanjem prema majci, ocu ili drugom odraslom članu obitelji (r=0,35; p<0,01) (Prilog 6.). Naposljetku, učestalost kockanja se pokazala kao statistički značajno povezana i s korištenjem ili zlouporabom psihoaktivnih tvari (r=0,47; p<0,01) te sa svih 5 ispitivanih tvrdnji. Primjerice, učestalost kockanja je u pozitivnoj korelaciji s korištenjem teških droga (r=0,51; p<0,01), konzumiranjem lakih droga (r=0,50; p<0,01) i preprodavanjem droga (r=0,45; p<0,01) (Prilog 7.).

S druge strane, učestalost kockanja i učestalost autoagresivnih ponašanja nisu se pokazala kao statistički značajno povezana ponašanja na 3 od 4 ispitivanje tvrdnje. Jedina značajna korelacija dobivena je kod učestalosti pokušaja samoubojstva (r=0,18; p<0,01), odnosno da su sudionici koji učestalije kockaju skloniji pokušaju samoubojstva (Prilog 8.).

## Načini provođenja slobodnog vremena adolescenata

Rezultati istraživanja pokazuju da adolescenti svoje slobodno vrijeme često provode uz različite oblike medija (M=3,81; SD=0,73), sportsko-rekreativne aktivnosti (M=2,84; SD=1,28), a kao najčešći način provođenja slobodnog vremena pokazalo se provođenje vremena s roditeljima i obitelji (M=4,56; SD=0,85). Najmanje zastupljeni načini provođenja slobodnog vremena među mladima su aktivan građanski angažman (M=0,41; SD=0,65) te kulturno-edukativne aktivnosti (M=1,21; SD=0,68) (Tablica 9).

Tablica 9.

*Deskriptivni prikaz načina provođenja slobodnog vremena*

|  |  |  |  |  |  |
| --- | --- | --- | --- | --- | --- |
|  | **N** | **min** | **max** | **M** | **SD** |
| Provođenje vremena uz razne oblike medija | 298 | 1,60 | 5,00 | 3,81 | 0,729 |
| Kulturno edukativne aktivnosti | 298 | 0,00 | 3,40 | 1,21 | 0,684 |
| Provođenje vremena s prijateljima | 298 | 0,17 | 4,60 | 2,21 | 0,661 |
| Sportsko-rekreativne aktivnosti | 298 | 0,00 | 5,00 | 2,84 | 1,277 |
| Aktivan građanski angažman | 298 | 0,00 | 3,00 | 0,41 | 0,647 |
| Društvene igre | 298 | 0,00 | 5,00 | 1,86 | 1,234 |
| Provođenje vremena s roditeljima i obitelji | 297 | 0 | 5 | 4,56 | 0,849 |

Također, rezultati pokazuju kako postoji statistički značajna razlika između mladića i djevojaka u načinima provođenja slobodnog vremena, osobito u aktivnostima poput provođenja vremena uz razne oblike medija (t=6,655; p<0,01), gdje dobiveni rezultati pokazuju da mladići (M=4,07; SD=0,753) više slobodnog vremena provode na ovaj način od djevojaka (M=3,54;SD=0,601). Razlika postoji i u provođenju slobodnog vremena u kulturno-edukativnim aktivnostima (t=-3,592; p<0,01) te rezultati pokazuju da ovakav način provođenja slobodnog vremena češće prakticiraju djevojke. Nadalje, mladići više sudjeluju u sportsko-rekreativnim aktivnostima (t=-3,650; p<0,01) te društvenim igrama (t=5,801; p<0,01) (Prilog 9.). Također, postoji razlika u provođenju slobodnog vremena obzirom na vrstu škole koju sudionici pohađaju. Tako učenici strukovnih škola svoje slobodno vrijeme češće provode uz različite oblike medija (t=3,642; p<0,01) te također češće igraju društvene igre (t=4,675; p<0,01), negoli to rade učenici gimnazija. Aktivnosti u kojima učenici gimnazije češće provode svoje slobodno vrijeme su kulturno-edukativne aktivnosti (t=4,279; p<0,01) (Prilog 10.).

Rezultati pokazuju kako postoje i statistički značajne razlike u provođenju slobodnog vremena obzirom na grad sudionika, pa tako u provođenju slobodnog vremena u kulturno-edukativnim aktivnostima (t=4,006; p<0,01) više participiraju učenici srednjih škola iz Varaždina (M=1,33; SD=0,70), nego što to čine učenici zagrebačkih srednjih škola (M=1,01; SD=0,61). Također, statistički značajna razlika u načinima provođenja slobodnog vremena između učenika Varaždina i Zagreba je u provođenju vremena s prijateljima (t=3,135; p<0,01), gdje je vidljivo kako učenici varaždinskih srednjih škola (M=2,31; SD=0,66) više vremena provode sa svojim prijateljima nego li zagrebački srednjoškolci (M=2,07; SD=0,64). Statistički značajne razlike obzirom na grad u ostalim načinima provođenja slobodnog vremena nisu se utvrdile ovim istraživanjem (Prilog 11.).

## Povezanost načina provođenja slobodnog vremena s učestalošću kockanja adolescenata

Načini provođenja slobodnog vremena statistički značajno su povezani s učestalošću kockanja na 5 subskala od njih 7 (Prilog 12). Statistički značajna povezanost načina provođenja vremena i učestalosti kockanja nije se pokazala za aktivnosti provođenja vremena uz razne oblike medija (r=0,04; p>0,05) te za aktivan građanski angažman (r=0,00; p>0,05). U dva slučaja korelacije idu u negativnom smjeru, i to kod kulturno-edukativnih aktivnosti (r=-0,22; p<0,01) te kod provođenja vremena s roditeljima i obitelji (r=-0,20; p<0,01). S druge strane, učestalost kockanja je u pozitivnoj korelaciji s igranjem društvenih igara (r=0,33; p<0,01), sportsko-rekreativnim aktivnostima (r=0,13; p<0,01) te provođenjem slobodnog vremena s prijateljima (r=0,23; p<0,01) (Prilog 12). Tako će učenici koji svoje slobodno vrijeme češće provode npr. čitajući rjeđe pokazivati sklonost kockanju (r=-0,30; p<0,05), kao i oni koji ga provode s roditeljima i obitelji, dok će oni koji npr. češće kartaju (poker, remi, belot, šnaps,...)(r=0,38; p<0,01), odlaze na sportske utakmice (r=0,28; p<0,01) ili treniraju neki sport (r=0,18; p<0,01) češće i kockati (Prilog 13).

Navedenim rezultatima djelomično je potvrđena 2. hipoteza, odnosno potvrđeno je da adolescenti koji slobodno vrijeme češće provode s prijateljima, igrajući društvene igre te baveći se sportsko-rekreativnim aktivnostima češće i kockaju, dok adolescenti koji svoje slobodno vrijeme češće provode s roditeljima i obitelji te u kulturno-edukativnim aktivnostima rjeđe kockaju. S druge strane, nije pronađena statistički značajna povezanost između učestalosti kockanja i provođenja vremena uz razne oblike medija, kao ni između učestalosti kockanja i provođenja slobodnog vremena kroz aktivan građanski angažman.

# RASPRAVA

Cilj provedenog istraživanja bio je ispitati postojanje povezanosti između učestalosti kockanja i učestalosti drugih rizičnih ponašanja te određenih načina provođenja slobodnog vremena adolescenata. U narednim poglavljima bit će prikazana analiza dobivenih rezultata te usporedba istih s postojećom literaturom.

## Sociodemografska obilježja i kockanje

Sportske kladionice pokazale su se kao najzastupljeniji oblik kockanja kod adolescenata. Istraživanje pokazuje, a prethodno je navedeno i u rezultatima drugih istraživanja, da 10,3% adolescenata koristi ovaj oblik klađenja više od jednom mjesečno. Nakon sportskih kladionica među adolescentima su se kao popularan oblik klađenja pokazale virtualne utrke konja/pasa gdje 6,5% sudionika navodi da koristi ovaj način kockanja više od jednom mjesečno, što je u skladu s rezultatima prijašnjih istraživanja (primjerice Dodig i Ricijaš, 2011.). Također, kao i kod dosadašnjih istraživanja (Koić i Medved, 2009., Bilić i Opić, 2013., Dodig, 2013.), kockanje kod adolescenata pokazalo se kao pretežito muška aktivnost te su potvrđene statistički značajne razlike u preferenciji kockarskih aktivnosti obzirom na spol. Jedina kockarska aktivnost kod koje nisu pronađene razlike s obzirom na spol su jednokratne srećke, dok u ranijem istraživanju obilježja kockanja zagrebačkih adolescenata (Dodig i Ricijaš, 2011.), razlika nije bilo ni kod igranja lota i bingo listića. Učestalost kockanja ovim istraživanjem nije se pokazala značajno povezanom s dobi sudionika, što ne začuđuje jer su bili uključeni sudionici relativno malog raspona dobi (od 16-19 godina) te gotovo svi sudionici istraživanja imaju 17 godina (svi su polaznici trećih razreda srednje škole). Osim navedenog, ovim istraživanjem pokazalo se kako adolescenti koji pohađaju strukovne škole češće igraju one igre na sreću i igre vještina koje su rizičnije za razvoj problematičnog te patološkog kockanja (poker u kasinu, sportske kladionice, igre na automatima) (Dodig, 2013.). Razlike s obzirom na vrstu škole koju sudionik pohađa nisu pronađene kod jednokratnih srećki te kod rouleta s croupierom. Navedene razlike govore u prilog većoj rizičnosti te problematičnosti kockanja učenika strukovnih škola, budući da oni učestalije igraju rizične igre na sreću i igre vještina te bi shodno tome više preventivnih programa trebalo biti usmjereno upravo na njih. Suprotno navedenim rezultatima ovog istraživanja, u istraživanju Dodig i Ricijaš (2011.) razlike u učestalosti kockanja obzirom na vrstu škole pojavile su se kod biljara i/ili flipera za novac, Lota, TV Binga (koji nisu smatrani prediktorom problematičnog i patološkog kockanja) te kockanja na automatima, na način da ih učenici strukovnih škola češće igraju od gimnazijalaca. Moguće je da se navedene razlike javljaju zbog razlika u uzorcima korištenim u ovom istraživanju te istraživanju Dodig i Ricijaš (2011.), kao i korištenju različitih mjernih instrumenata. Naime, u istraživanju Dodig i Ricijaš (2011.) sudionici su učenici zagrebačkih srednjih škola od 13 do 19 godina, dok je istraživanje provedeno u svrhu izrade ovog rada uključivalo učenike trećih razreda zagrebačkih te varaždinskih srednjih škola. Tako se navedene razlike možda javljaju zbog toga što je u ovom istraživanju veća prosječna dob sudionika, a porastom dobi raste i intenzitet participiranja u kockarskim aktivnostima (Dodig, 2013.). Isto tako, jedan od uzroka različitih rezultata može biti i protok vremena od 4 godine od istraživanja Dodig i Ricijaš (2011.), odnosno promjene koje su se dogodile u tom vremenu (veća raširenost i dostupnost kladionica, kasina). S druge strane, u skladu s ovim istraživanjem, rezultati istraživanja Bilić i Opić (2013.) pokazuju kako učenici strukovnih škola učestalije kockaju od učenika gimnazija. Također, rezultati pokazuju kako sudionici iz Zagreba češće kockaju nego sudionici iz Varaždina. Navedena razlika može se protumačiti većom dostupnošću i ponudom kockarskih aktivnosti u gradu Zagrebu (veći broj kladionica, kasina, i sl.), ali se mora uzeti s oprezom budući da se ne radi o podjednakom omjeru sudionika obzirom na gradove, kao ni o reprezentativnom uzorku. Dobiveni podaci ukazuju kako učenici koji imaju veći ukupni prosjek ocjena, odnosno veću ocjenu iz hrvatskog jezika manje kockaju, što je u skladu s rezultatima istraživanja Bilić i Opić (2013.). Nadalje, adolescenti koji imaju veću svotu novca na raspolaganju za svoje potrebe ujedno su i skloniji kockanju, što je moguće jedan od načina na koji žele povećati svoj džeparac. Tako istraživanja sugeriraju da je stjecanje bogatstva važan motiv za kockanje, a budući da imaju i izraženu težnju prema akumulaciji sredstava, moguće je da kockanje percipiraju kao aktivnost koja im omogućava dolaženje do novca i uvećavanje dobitaka (Bilić, 2012.).

## Rizična ponašanja i kockanje

Potvrđeno je da adolescenti koji učestalije iskazuju rizična ponašanja (normativna nepoželjna ponašanja, nasilna ponašanja, prekršajna i lakša delinkventna djela te korištenje i zloupotrebu psihoaktivnih tvari) učestalije i kockaju, što je u skladu s brojnim dosadašnjim istraživanjima (Gupta i Derevensky, 1998., Turner i sur., 2008., Barnes i sur., 2009.). Tako, primjerice, rezultati istraživanja Dodig i Ricijaš (2011) pokazuju kako su prosječni rezultati na subskalama Upitnika samoiskaza rizičnog i delinkventnog ponašanja u značajnoj pozitivnoj korelaciji s mjerom rizičnosti kockanja, a krađe i razbojništva, nasilnička ponašanja te nepoželjna normativna ponašanja postižu najveće korelacije u području rizičnog i delinkventnog ponašanja. Nadalje, rezultati su pokazali kako su sudionici koji češće kockaju skloniji činjenju normativnih nepoželjnih ponašanja, što je također u skladu s dosadašnjim istraživanjima (Dodig i Ricijaš, 2011., Barnes i sur., 2009.). Prema Splevins i sur. (2010.) učestalost kockanja je također povezana s konzumacijom duhanskih proizvoda, kao i u istraživanju Barnes i sur. (2009.), što se u ovom istraživanju nije potvrdilo. Radi li se o različitom društvenom kontekstu, kulturološkim navikama ili je ovaj nesklad među rezultatima nastao zbog različite metodologije, svakako bi vrijedilo provjeriti u daljnjim istraživanjima. Također, učestalost kockanja adolescenata pokazala se statistički značajno povezanom s učestalošću nasilničkih ponašanja, a isto je potvrđeno i istraživanjem Dodig i Ricijaš (2011.). Turner i sur. (2008.) su utvrdili povezanost između različitih vještina nošenja s problemima i kockanja te između ostalog napominju kako su adolescenti koji su skloniji probleme rješavati putem ljutnje i agresije (što se često manifestira nasiljem), kao i oni koji imaju manje samokontrole, skloniji i kockanju. Navedene spoznaje mogu se primijeniti i na rezultate ovog istraživanja, gdje je vidljivo kako su adolescenti koji iskazuju manji stupanj tolerancije (na sportskoj, vjerskoj, rasnoj osnovi) te koji su općenito skloni nasilničkim ponašanjima skloniji i kockanju. Nadalje, učestalost kockanja je u pozitivnoj korelaciji s korištenjem ili zlouporabom psihoaktivnih tvari (konzumiranje lakih droga, teških droga, preprodavanje droga), što je i u skladu s dosadašnjim rezultatima istraživanja (Barnes, 2009., Turner i sur., 2008.). Rezultati pokazuju i statistički značajnu, i to visoku, povezanost učestalosti kockanja i učestalosti činjenja prekršajnih i lakših delinkventnih djela, a navedeno se potvrdilo i dosadašnjim istraživanjima (primjerice Huxley i Carroll, 1992., Gupta i Derevensky, 1998., Derevensky i Gupta, 2000.). Dodig i Ricijaš (2011.) navode da se problematično kockanje učestalije javlja u populaciji osoba s antisocijalnim poremećajem te njihovo istraživanje pokazuje da je najbolji prediktor rizičnosti kockanja upravo sklonost uključivanju u neka rizična i delinkventa ponašanja, točnije krađe i razbojništva te rizična spolna ponašanja.

S druge strane, učestalost kockanja i učestalost autoagresivnih ponašanja nisu se pokazala kao statistički značajno povezana ponašanja. Razlog ne pojavljivanja povezanosti između navedena dva ponašanja može biti zbog neiskrenosti odgovora sudionika, odnosno davanja socijalno poželjnih odgovora na pitanja o autoagresivnim ponašanjima budući da se radi o rizičnim internaliziranim ponašanjima koja se u društvu češće stigmatiziraju nego, primjerice, švercanje, konzumiranje alkohola i duhanskih proizvoda te druga rizična ponašanja. Također, moguće je da se radi i o drugačijem društvenom i kulturološkom kontekstu u kojem su provedena dosadašnja istraživanja i ovo istraživanje. U skladu s podacima iz postojeće literature te rezultatima dosadašnjih istraživanja, očekivala se pozitivna korelacija između učestalosti kockanja i autoagresivnih ponašanja. Primjerice, istraživanjem Splevins i sur. (2010.) se utvrdilo da su adolescenti koji učestalije kockaju skloniji samoranjavanju, što se ovim istraživanjem nije potvrdilo. Nadalje, istraživanje Turner i sur. (2008.) pokazuje da je ozbiljnost problema kockanja snažno povezana s depresijom i anksioznošću, što sugerira da emocionalni čimbenici igraju veliku ulogu u razvoju problema kockanja. Osobe koje se samoozljeđuju sklone su samopodcjenjivanju, impulzivnosti te se teško kontroliraju, a za njih je također karakteristična sklonost reagiranja u trenutku i ne planiranja budućnosti te su često kronično tjeskobne i depresivne (Sičić i Mužinić 2008.). Kako je samoozljeđivanje u pozitivnoj korelaciji s depresijom i anksioznošću, a one su u korelaciji s kockanjem, za očekivati je povezanost samoozljeđivanja i kockanja, odnosno autoagresivnih ponašanja i kockanja. Pretpostavljenu povezanost potrebno je provjeriti na većem uzorku, uz veći broj čestica koje se odnose na autoagresivna ponašanja.

## Slobodno vrijeme i kockanje

Rezultati ovog istraživanja pokazuju da će adolescenti koji svoje slobodno vrijeme provode u kulturno-edukativnim aktivnostima znatno manje kockati, nego učenici koji svoje vrijeme ne provode na taj način. Primjerice, adolescenti koji svoje slobodno vrijeme provode čitajući pokazivat će manju sklonost kockanju, a slični rezultati mogu se naći i u istraživanju Turnera i sur. (2008.), gdje se navodi kako postoji značajna negativna korelacija između čitanja knjiga kao aktivnosti i učestalosti kockanja. Prema rezultatima ovog istraživanja, može se vidjeti i kako postoji razlika u provođenju slobodnog vremena obzirom na vrstu škole koju sudionici pohađaju. Tako učenici strukovnih škola, koji i učestalije kockaju od gimnazijalaca, svoje slobodno vrijeme češće provode uz različite oblike medija te češće igraju društvene igre, negoli to rade učenici gimnazija, dok učenici gimnazija češće provode svoje slobodno vrijeme u kulturno-edukativnim aktivnostima koje su u negativnoj korelaciji s učestalošću kockanja. Bilić i Opić (2013.) navode da gimnazijalci više brinu o pripremama za maturu, učenju, opterećeniji su školskim obvezama te su motiviraniji za nastavak školovanja i postizanja uspjeha, dok za razliku od njih, učenici strukovnih škola ne brinu o postizanju uspjeha koliko je to izraženo kod gimnazijalaca, manje su motivirani za napretkom, više izostaju s nastave, pa time imaju više slobodnog vremena, a provođenje slobodnog vremena na nestrukturiran način prediktor je kockarskih aktivnosti.

Također, adolescenti koji češće svoje slobodno vrijeme provode u druženju s roditeljima i obitelji rjeđe kockaju, a navedeni podatak govori u prilog pozitivnom roditeljskom utjecaju u preveniranju rizičnih ponašanja. Turner (2008.) navodi da će adolescenti čiji roditelji ne kockaju ili ne odobravaju kockanje pokazivati manju sklonost kockanju. S druge strane, adolescenti koji su skloniji kockanju imaju slabiju socijalnu podršku, što ukazuje na važnu ulogu roditelja, obitelji i šire okoline u sprječavanju ulaska mladih u rizične oblike provođenja slobodnog vremena. Rezultati ovog istraživanja te dosadašnje spoznaje govore u prilog adekvatne roditeljske podrške kao prevenirajućeg čimbenika, kako kockanja tako i drugih rizičnih ponašanja adolescenata.

S druge strane, provedeno istraživanje pokazalo je da će učenici koji svoje slobodno vrijeme provode s prijateljima pokazivati veću sklonost kockanju. Svakako ne bi bilo dobro zaključivati da druženje s prijateljima dovodi do pojavnosti kockanja, već je vjerojatnije da učenici koji kockaju češće imaju prijatelje koji svoje vrijeme provode na isti način. Kako mladi koji su češće uključeni u izvannastavne aktivnosti rjeđe kockaju, moguće je da oni koji češće kockaju imaju više nestrukturiranog slobodnog vremena te ga češće provode s prijateljima u rizičnijim aktivnostima (konzumiranje alkohola i duhanskih proizvoda, kockanje, i sl.). Tome u prilog ide istraživanje (Delfabbro i Thrupp, 2003.) koje pokazuje da učenici koji pokazuju kriterije za problematično kockanje vrlo često imaju prijatelje koji kockaju, a također je i manja vjerojatnost da će se družiti s vršnjacima koji ne odobravaju kockanje. Uz to, za pretpostaviti je kako imaju iste/slične interese (sport, kladionica, loto, kasino) te i zajedno kockaju te komentiraju dobitke/gubitke kockanja.

Rezultati pokazuju i da adolescenti koji svoje slobodno vrijeme provode trenirajući neki sport ili odlaskom na sportske utakmice pokazuju veću sklonost kockanju. Ovakvi rezultati se mogu objasniti činjenicom da adolescenti koji pokazuju interese prema sportu vjerojatno imaju i veća znanja o istom te su time skloniji ulaganju novca u sportskim kladionicama ili *online*. S druge strane, povezanost učestalosti kockanja s rekreativnim aktivnostima (rolanje, trčanje) nije se pokazala značajnom, a rekreativne aktivnosti su dio stila života koji promovira i potiče zdravlje, kakav se životni stil ne povezuje s rizičnim ponašanjima.

Zaključno, adolescenti koji svoje slobodno vrijeme provode igrajući društvene igre češće pokazuju sklonost kockanju. Statistički značajna povezanost s učestalošću kockanja pokazala se kod kartanja u slobodno vrijeme (šnaps, belot, poker, remi), odnosno da su učenici koji češće kartaju u slobodno vrijeme skloniji kockanju. Ovakvi rezultati nisu u potpunosti u skladu s istraživanjem Turner i sur. (2008.) koji u svom istraživanju nisu potvrdili povezanost između kockanja i igranja društvenih igara (za zabavu, za novac, karte, *boardgame*), međutim povezanost se pokazala statistički značajnom kod igranja *trading card for keepsies*. Ono što je zajedničko nekim oblicima kockanja (primjerice poker, kartanje za novac) i kartanju općenito, jest da se radi o veoma sličnim, pa čak, ponekad, i o istim igrama vještina, gdje adolescenti koji smatraju kako su dobri u određenoj kartaškoj igri mogu to svoje znanje i vještine unovčiti. Turner i sur. (2008.) tako navode da su adolescenti upoznati s razlikama između igara na sreću (loto, TV Bingo, Bingo u kasinu) i igara vještina (poker, black jack) te da prepoznaju kako je kod igara vještina veća vjerojatnost dobitka, za razliku od igara na sreću. Tako se može pretpostaviti da oni adolescenti koji su razvili kartaške vještine te misle da bi preko tih znanja i vještina mogli doći do potencijalne zarade, češće i kockaju.

## Ograničenja istraživanja

U ovom istraživanju korišteno je prigodno uzorkovanje. Prigodni uzorak kao ne-probabilistička metoda uzorkovanja ne omogućuje reprezentativnost uzorka te smanjuje mogućnost generalizacije rezultata na cjelokupnu populaciju adolescenata. Navedeni nedostatak nastojao se umanjiti slučajnim odabirom razreda u svakoj školi. Ono što je pozitivno vezano uz uzorak jest da je podjednak omjer sudionika istraživanja po spolu te po vrsti škole koju pohađaju. Važno je napomenuti da subskala *Provođenje vrijeme s roditeljima i obitelji* nije dobro razrađena, točnije, sastoji se samo od 1 čestice, te na taj način nisu ispitani različiti načini provođenja vremena s roditeljima (druženje s njima, razgovor, druženje samo za vrijeme ručka/večere, zajednička putovanja, hobiji, i sl.). Nadalje, postoji mogućnost da su sudionici davali društveno poželjne odgovore te da nisu uvijek odgovarali iskreno, što je potencijalni nedostatak svih istraživanja koja se oslanjaju na metodu samoiskaza. Također, dobiveni rezultat koji pokazuje da su sudionici koji učestalije kockaju skloniji pokušaju samoubojstva potrebno je uzeti sa zadrškom budući da je moguće da se radi o neiskrenosti sudionika istraživanja. Upravo na navedenu česticu sudionici su tijekom provedbe istraživanja iznosili različite komentare (npr.:*„Tko se pokušava ubiti svaki dan i nije mu to uspjelo“*) te je moguće kako su neiskreno zaokruživali mnogo veće vrijednosti nego što su realne. Uz to, subskala autoagresivnih ponašanja niske je pouzdanosti jer čestice nisu međusobno visoko povezana ponašanja, ali su temeljem analize sadržaja svrstana zajedno. Isto tako, ostaje mogućnost da su zbog dužine upitnika sudionici postali dekoncentrirani i nasumično odgovarali na pitanja. S druge strane, po provedbi istraživanja dobivene su pozitivne povratne informacije od sudionika istraživanja vezane uz sam sadržaj anketnog upitnika.

## Praktične implikacije rada

Provedeno istraživanje, iako se ne radi o reprezentativnom uzorku, daje opis kockanja, rizičnih ponašanja i načina provođenja slobodnog vremena kod adolescenata. Iz rezultata istraživanja i pregleda relevantne literature vidljivo je kako je kockanje kod adolescenata izraženo, iako je većina oblika kockanja za njih zakonom zabranjena. Često se taj problem zanemaruje, kako u obiteljskom, tako i obrazovnom okruženju, iako kockanje može dovesti do mnogobrojnih posljedica po pojedinca i njegovu obitelj. Iako se ne radi o uzročno-posljedičnim vezama između učestalosti kockanja i ispitanih rizičnih ponašanja te određenih načina provođenja slobodnog vremena, potvrđivanjem povezanosti između učestalosti kockanja i učestalosti drugih rizičnih ponašanja, kao i određenih načina provođenja slobodnog vremena, dobivena je podloga za konstruktivno osmišljavanje programa i projekata kojima bi se reduciralo kockanje kod adolescenata.

Prije svega, potrebno je senzibilizirati i educirati javnost o problemu kockanja, a djelatnici kladionica/kasina trebali bi u većoj mjeri primjenjivati zakon koji nalaže da provjeravaju dob svojih potrošača, kako bi se spriječilo maloljetnike već u samom pokušaju kockanja. Kako rezultati pokazuju da je učestalost kockanja u pozitivnoj korelaciji s nasilnim ponašanjima, važno je promicati toleranciju na svim osnovama (rasnoj, vjerskoj, etičkoj, itd.) te nenasilje, a potrebno je i educirati nastavničko osoblje o ovom specifičnom problemu. Uz navedeno, bitno je adolescente učiti nenasilnim načinim rješavanja problema, a jedan od prijedloga je podučavanje mladih o načinima konstruktivnog rješavanja problema (pregovaranje, dogovaranje, i sl.) u sklopu građanskog odgoja u školama. Nadalje, kako je učestalost kockanja u negativnoj korelaciji s ukupnim prosjekom ocjena, uviđa se potreba za programima prevencije akademskih poteškoća kod adolescenata. Učestalost kockanja povezana je i s normativno nepoželjnim ponašanjima te je shodno tome potrebno povećati broj preventivnih programa neprihvatljivog ponašanja u srednjim školama, a posebice u strukovnim školama budući da njihovi učenici češće kockaju no gimnazijalci. Sljedeće područje koje bi utjecalo na redukciju kockanja je konstruktivno provođenje slobodnog vremena, u dobro osmišljenim aktivnostima, a posebno u kulturno-edukativnim, budući da je učestalost provođenja slobodnog vremena u kulturno-edukativnim aktivnostima u negativnoj korelaciji s učestalošću kockanja. Također, potrebno je osigurati, putem narednih istraživanja, sustavno praćenje navika i obilježja adolescenata koji kockaju te temeljem dobivenih spoznaja kreirati i osigurati pravovremene intervencije za adolescente koji su razvili problem s kockanjem.

Naposljetku, u vidu stjecanja dubljih spoznaja o kockanju kod adolescenata predlaže se provesti istraživanje s ciljem stjecanja uvida u etiologiju, razvoj i specifična obilježja adolescenata koji imaju problem s kockanjem. U navedeno istraživanje predlaže se uključiti pitanja kojim bi se ispitali motivi i okolnosti prvog kockarskog iskustva (dob adolescenata prilikom prvog kockanja, s kime su bili kada su prvi puta kockali i sl.). Također, kako se ovim istraživanjem potvrdila korelacija između učestalosti kockanja i učestalosti provođenja vremena s prijateljima, predlaže se ispitati kockaju li adolescenti sami i/ili s prijateljima te razgovaraju li o dobitcima/gubitcima kockanja s prijateljima. Nadalje, kako se prethodnim istraživanjima potvrdila povezanost učestalosti kockanja s autoagresivnim ponašanjima, jedan od prijedloga je u daljnjim istraživanjima povećati broj čestica koje se odnose na autoagresivna ponašanja i utvrditi postoji li i, ako postoji, s kojim autoagresivnim ponašanjima postoji povezanost učestalosti kockanja. Također, prijedlog je i povećati broj čestica za subskalu provođenje vremena s roditeljima i obitelji te dodati pitanja kojima bi se ispitale navike kockanja roditelja i drugih članova obitelji, kako bi se u narednim istraživanjima detaljnije utvrdila uloga roditelja i obitelji u kockanju adolescenata. Navedenim smjernicama i prijedlozima za daljnja istraživanja zasigurno bi se dobila šira slika o kockanju adolescenata, kao i o specifičnijim područjima na koje treba obratiti pažnju prilikom kreiranja i provedbe programa prevencije i intervencije kockanja adolescenata.

# ZAKLJUČAK

U svrhu izrade ovog rada provedeno je kvantitativno istraživanje s adolescentima u Varaždinu i Zagrebu, a cilj istraživanja bio je ispitati postoji li povezanost između učestalosti kockanja i učestalosti drugih rizičnih ponašanja te načina provođenja slobodnog vremena. Rezultati istraživanja pokazuju kako je u proteklih 6 mjeseci barem jednom kockalo 53,7% sudionika istraživanja, što govori o raširenosti kockanja među mladima, a može se vidjeti i kako učenici koji pohađaju strukovne škole češće kockaju no gimnazijalci, kao i da mladići kockaju učestalije od djevojaka. Adolescenti od svih navedenih oblika kockanja preferiraju sportske kladionice, zatim virtualne utrke konja/pasa, kartanje za novac te biljar/fliper za novac. Učestalost kockanja povezana je s učestalošću činjenja normativnih nepoželjnih ponašanja, lakih prekršajnih i delinkventnih djela, kao i učestalošću činjenja nasilnih ponašanja te korištenja ili zlouporabe psihoaktivnih tvari. Nadalje, ispitana je i potvrđena povezanost između kockanja i određenih načina provođenja slobodnog vremena te je učestalost kockanja u pozitivnoj korelaciji s učestalošću igranja društvenih igara, druženjem s prijateljima te bavljenjem sportsko-rekreativnim aktivnostima. S druge strane, učestalost kockanja je u negativnoj korelaciji s učestalošću kulturno-edukativnih aktivnosti te provođenja slobodnog vremena s roditeljima i obitelji. Navedene spoznaje predstavljaju bolju podlogu za proučavanje problema kockanja kod adolescenata, kao i za osmišljavanje kvalitetnih mjera prevencija i intervencija kockanja kod mladih, koje bi, prije svega, trebale biti usmjerene na muške učenike u strukovnim školama.

# LITERATURA

1. Ajduković, M. i Kolesarić, V. (2003). *Etički kodeks istraživanja s djecom*. Zagreb: Vijeće za djecu Vlade Republike Hrvatske. Državni zavod za zaštitu obitelji, materinstva i mladeži.
2. Barnes, M.G., Welte, J.W., Hoffman, J.H. i Tidwell, M-C.O. (2009). Gambling, alcohol, and other substance use among youth in the United States. *Journal of studies on alcohol and drugs70* (1), 134-142.
3. Bilić, V. (2012). Životni ciljevi adolescenata sklonih kockanju. *Život i škola, 27*(1), 77– 93.
4. Bilić, V. i Opić, S. (2013). Adolescentsko kockanje: uloga spola, nekih obiteljskih i školskih čimbenika. *Školski vjesnik - Časopis za pedagoška i školska pitanja, 62*(4), 455-478.
5. Carruthers, C. i Daud, R. (2008). Outcome study of an after-school program for youth in a high-risk environment. *Journal of Park and Recreation Administration, 26*(2), 95-114.
6. Dodig, D. i Ricijaš, N. (2011). Obilježja kockanja zagrebačkih adolescenata. *Ljetopis socijalnog rada, 18*(1), 103-125.
7. Dodig, D. (2013). *Obilježja kockanja mladih i odrednice štetnih psihosocijalnih posljedica*. Neobjavljena doktorska disertacija. Zagreb: Pravni fakultet, Studijski centar socijalnog rada.
8. Delfabbro, P. i Thrup, L. (2003). The social determinants of youth gambling in south Australian adolescents. *Journal of Adolescence, 26*(3), 313-330.
9. Derevensky, J.L. i Gupta, R. (2000). Prevalence estimates of adolescent gambling: A comparison of the SOGS-RA, DSM-IV-J and the GA-20 Questions. *Journal of Gambling Studies, 16*(2-3), 227-251.
10. Dragun, A. (2012). Slobodno vrijeme i vrijednosti maturanata u Zadru. *Crkva u svijetu, 47*(4), 487-513.
11. Državni zavod za statistiku (2013). *Popis stanovništva, kućanstava i stanova 2011.* [datoteka s podacima]. Dostupno na <http://www.dzs.hr/Hrv_Eng/publication/2012/SI-1468.pdf>
12. Đuranović, M. (2014). Rizično socijalno ponašanje adolescenata u kontekstu vršnjaka. *Školski vjesnik, 63*(1-2), 119-132.
13. Forko, M. i Lotar, M. (2012). Izlaganje adolescenata riziku na nagovor vršnjaka – važnost percepcije sebe i drugih. *Kriminologija i socijalna integracija, 20*(1), 35-47.
14. Gupta, R. i Derevensky, J.L. (1998). Prevalence study and examination of the correlates associated with pathological gamblig. *Journal of Gambling Studies, 14*(4), 319-345.
15. Hardoon, K., Derevensky, J.L. i Gupta, R. (2003). Empirical measures vs. perceived gambling severity among youth – Why adolescents fail to seek treatment. *Addictive Behaviors, 28*(5), 933-946.
16. Huxley, J. i Carroll, D. (1992). A survey of fruit machine gambling in adolescents. *Journal of gambling studies, 8*(2),167-179.
17. Koić, E. i Medved, B. (2009). Stavovi mladih o kockanju. *Hrvatski časopis za javno zdravstvo, 5*(17).
18. Međunarodna klasifikacija bolesti i srodnih zdravstvenih problema (2013). *MKB-10-deseta revizija (1994)*. Zagreb: Medicinska naklada.
19. Noseworthy, T.J. i Finlay, K. (2009). A comparison of ambient casino sound and music: effects on dissociation and on perceptions of elapsed time while playing slot machines. *Journal of Gambling Studies, 25*(3), 331 –342.
20. Petry, N.M. (2001). Substance abuse, pathological gambling and impulsivity. *Drug and Alcohol Dependance, 63*(1), 29-38.
21. Petry, N.M. (2003). Patterns and correlates of Gamblers Anonymous attendance in pathological gamblers seeking professional treatment. *Addiction Behaviour, 28(*6), 1049-1062.
22. Pietrzak, R.H., Ladd, G.T. i Petry, N.M. (2003). Disordered gambling in adolescents. Epidemiology, diagnosis, and treatment. *Pediatric Drugs, 5*(9), 583-595.
23. Ricijaš, N., Krajcer, M. i Bouillet, D. (2010). Rizična ponašanja zagrebačkih srednjoškolaca - razlike s obzirom na spol. *Odgojne znanosti, 12*(1), 45 − 63.
24. Ručević, S., Ajduković, M. i Šincek, D. (2009). Razvoj upitnika samoiskaza rizičnog i delinkventnog ponašanja mladih. *Kriminologija i socijalna integracija,17*(1), 1-96.
25. Shaffer, H. J. i Hall, M. N. (1996). Estimating the prevalence of adolescent gambling disorders: A quantitative synthesis and guide toward standard gambling nomenclature. *Journal of Gambling Studies, 12*(2), 193–214.
26. **Sičić,** M. i Mužinić, L., (2008). Faktori rizika kod pojave samoozljeđivanja djece i mladih. *Ljetopis socijalnog rada*, *15*(1), 49-68.
27. Splevins, K., Mireskandari, S., Clayton, K. i Blaszczynski, A. (2010). Prevalence of adolescent problem gambling, related harms and help-seeking behaviours among an Australian population. *Journal of Gambling Studies, 26*(2), 189–204.
28. Svjetska zdravstvena organizacija (2012). *Lexicon of alcohol and drug terms published by the World Health Organization*. Posjećeno dana 08.03.2015 na mrežnim stranicama Svjetske zdravstvene organizacije: http://www.who.int/substance\_abuse/terminology/who\_lexicon/en/
29. Turner, N.E., Zangeneh, M. i Littman-Sharp, N. (2006). The experience of gambling and its role in problem gambling. *International Gambling Studies, 6*(2), 237-266.
30. Turner, N.E., Macdonald, J., Bartoshuk, M. i Zangeneh, M. (2008). Adolescent gambling behaviour, attitudes, and gambling problems. *Internation Journal of Mental Health and Addiction*, *6*(2), 223-237.
31. Vézina, J., Hébert, M., Poulin, F., Lavoie, F., Vitaro, F. i Tremblay, R.E. (2011). Risky lifestyle as a mediator of the relationship between deviant peer afiliation and dating violence victimization among adolescent girls. *Journal of Youth and Adolescence, 40*(7), 814 − 824.
32. Zakon o igrama na sreću*. Narodne novine,* br. 87/2009, 35/2013, 158/2013, 41/2014, 143/2014.
33. Zuckerman Itković, Z. i Prostran, V. (2009). Kockanje u sportskim kladionicama –pilot istraživanje među studentima Sveučilišta u Zadru. *Kriminologija i socijalna integracija, 17* (2), 105-114.

# PRILOZI

Prilog 1.

*Frekvencije učestalosti kockanja*

|  |  |  |  |  |  |  |
| --- | --- | --- | --- | --- | --- | --- |
|  | **Nikada** | **Jednom ili dvaput** | **Jednom mjesečno** | **Jednom tjedno** | **Nekoliko puta tjedno** | **Svaki dan** |
| Kartanje za novac (poker, belot, šnaps, remi,…) | 250(84,2%) | 23(7,7%) | 9  (3,0%) | 6  (2,0%) | 3  (1,0%) | 6  (2,0%) |
| Biljar i/ili fliper za novac | 250 (84,2%) | 24(8,1%) | 8  (2,7%) | 4  (1,3%) | 4  (1,3%) | 7  (2,4%) |
| Sportske kladionice | 215(72,6%) | 31(10,5%) | 19  (6,4%) | 17  (5,7%) | 6  (2,0%) | 8  (2,7%) |
| Loto listići | 231(77,5%) | 39(13,1%) | 18  (6,0%) | 3  (1,0%) | 3  (1,0%) | 4  (1,3%) |
| TV Bingo | 261(87,9%) | 23(7,7%) | 6  (2,0%) | 2  (0,7%) | 3  (1,0%) | 2  (0,7%) |
| Bingo u kasinu | 285(96,0%) | 5  (1,7%) | 1  (0,3%) | - | 3  (1,0%) | 3  (1,0%) |
| Jednokratne srećke | 233(78,5%) | 42(14,1%) | 15  (5,1%) | 2  (0,7%) | 2  (0,7%) | 3  (1,0%) |
| Igre na automatima | 245(82,2%) | 31(10,4%) | 11  (3,7%) | 2  (0,7%) | 4  (1,3%) | 5  (1,7%) |
| Elektronski roulet | 275(92,3%) | 10(3,4%) | 1  (0,3%) | 2  (0,7%) | 6  (2,0%) | 4  (1,3%) |
| Roulet s croupierom | 286(96,3%) | 1  (0,3%) | 3  (1,0%) | - | 3  (1,0%) | 4  (1,3%) |
| Black Jack u kasinu | 289(97,0%) | 1  (0,3%) | 2  (0,7%) | 1  (0,3%) | 3  (1,0%) | 2  (0,7%) |
| Poker u kasinu | 285(95,6%) | 2  (0,7%) | 2  (0,7%) | 3  (1,0%) | 3  (1,0%) | 3  (1,0%) |
| Virtualne utrke konja/pasa | 238(80,7%) | 28(9,5%) | 10  (3,4%) | 8  (2,7%) | 4  (1,4%) | 7  (2,4%) |
| Internet kockanje | 267(89,6%) | 12(4,0%) | 5  (1,7%) | 5  (1,7%) | 3  (1,0%) | 6  (2,0%) |

Prilog 2.

*Razlike u učestalosti igranja igara na sreću i igara vještina obzirom na spol sudionika*

|  |  |  |  |  |  |
| --- | --- | --- | --- | --- | --- |
|  | **Spol** | **N** | **M** | **SD** | **t** |
| Kartanje za novac (poker, belot, šnaps, remi,…) | Muški | 149 | 0,61 | 1,282 | 5,052\*\* |
| Ženski | 148 | 0,07 | 0,278 |
| Biljar i/ili fliper za novac | Muški | 149 | 0,64 | 1,321 | 5,272\*\* |
| Ženski | 148 | 0,05 | 0,281 |
| Sportske kladionice | Muški | 148 | 1,15 | 1,518 | 8,201\*\* |
| Ženski | 148 | 0,09 | 0,375 |
| Loto listići | Muški | 150 | 0,57 | 1,143 | 3,641\*\* |
| Ženski | 148 | 0,20 | 0,494 |
| TV Bingo | Muški | 149 | 0,30 | 0,913 | 2,205\* |
| Ženski | 148 | 0,12 | 0,402 |
| Bingo u kasinu | Muški | 150 | 0,23 | 0,913 | 3,040\*\* |
| Ženski | 147 | 0,00 | 0,000 |
| Jednokratne srećke | Muški | 150 | 0,43 | 0,992 | 1,887 |
| Ženski | 147 | 0,25 | 0,547 |
| Igre na automatima | Muški | 150 | 0,54 | 1,191 | 4,002\*\* |
| Ženski | 148 | 0,13 | 0,409 |
| Elektronski roulet | Muški | 150 | 0,41 | 1,165 | 4,194\*\* |
| Ženski | 148 | 0,01 | 0,082 |
| Roulet s croupierom | Muški | 149 | 0,26 | 1,008 | 2,997\*\* |
| Ženski | 148 | 0,01 | 0,082 |
| Black Jack u kasinu | Muški | 150 | 0,20 | 0,859 | 2,851\*\* |
| Ženski | 148 | 0,00 | 0,000 |
| Poker u kasinu | Muški | 150 | 0,28 | 0,997 | 3,438\*\* |
| Ženski | 148 | 0,00 | 0,000 |
| Virtualne utrke konja/pasa | Muški | 147 | 0,76 | 1,377 | 5,888\*\* |
| Ženski | 148 | 0,07 | 0,332 |
| Internet kockanje | Muški | 150 | 0,49 | 1,246 | 4,310\*\* |
| Ženski | 148 | 0,04 | 0,230 |

\*\* p<0,01

\*p<0,05

Prilog 3.

*Razlike u učestalosti igranja pojedinih igara na sreću i igara vještina obzirom na vrstu škole koju sudionik pohađa*

|  |  |  |  |  |  |
| --- | --- | --- | --- | --- | --- |
|  | **Vrsta škole** | **N** | **M** | **SD** | **t** |
| Kartanje za novac (poker, belot, šnaps, remi,…) | Strukovna | 141 | 0,62 | 1,301 | 4,789\*\* |
| Gimnazija | 156 | 0,08 | 0,340 |
| Biljar i/ili fliper za novac | Strukovna | 141 | 0,62 | 1,329 | 4,395\*\* |
| Gimnazija | 156 | 0,10 | 0,428 |
| Sportske kladionice | Strukovna | 140 | 0,97 | 1,493 | 4,690\*\* |
| Gimnazija | 156 | 0,31 | 0,800 |
| Loto listići | Strukovna | 142 | 0,56 | 1,146 | 3,011\*\* |
| Gimnazija | 156 | 0,24 | 0,558 |
| TV Bingo | Strukovna | 141 | 0,36 | 0,958 | 3,371\*\* |
| Gimnazija | 156 | 0,08 | 0,312 |
| Bingo u kasinu | Strukovna | 142 | 0,23 | 0,935 | 2,869\*\* |
| Gimnazija | 155 | 0,01 | 0,080 |
| Jednokratne srećke | Strukovna | 142 | 0,43 | 0,992 | 1,798 |
| Gimnazija | 155 | 0,26 | 0,579 |
| Igre na automatima | Strukovna | 142 | 0,58 | 1,210 | 4,463\*\* |
| Gimnazija | 156 | 0,11 | 0,403 |
| Elektronski roulet | Strukovna | 142 | 0,35 | 1,080 | 2,742\*\* |
| Gimnazija | 156 | 0,08 | 0,539 |
| Roulet s croupierom | Strukovna | 141 | 0,22 | 0,934 | 1,947 |
| Gimnazija | 156 | 0,05 | 0,451 |
| Black Jack u kasinu | Strukovna | 142 | 0,21 | 0,882 | 2,855\*\* |
| Gimnazija | 156 | 0,00 | 0,000 |
| Poker u kasinu | Strukovna | 142 | 0,30 | 1,023 | 3,445\*\* |
| Gimnazija | 156 | 0,00 | 0,000 |
| Virtualne utrke konja/pasa | Strukovna | 139 | 0,68 | 1,358 | 3,931\*\* |
| Gimnazija | 156 | 0,19 | 0,599 |
| Internet kockanje | Strukovna | 142 | 0,47 | 1,253 | 3,616\*\* |
| Gimnazija | 156 | 0,08 | 0,369 |

\*\* p<0,01

Prilog 4.

*Povezanost učestalosti kockanja i učestalosti pojedinih normativnih nepoželjnih ponašanja*

|  |  |
| --- | --- |
|  | **Učestalost kockanja** |
| Švercao/la se u vlaku, autobusu ili tramvaju. | 0,17\*\* |
| Pobjegao/la iz škole/markirao. | 0,40\*\* |
| Nisi vratio/la novac roditeljima ili drugim članovima obitelji nakon što si obavio/la kupnju, a da ti oni nisu dozvolili da zadržiš taj novac. | 0,17\*\* |
| Ostao/la puno dulje vani no što si se dogovorio/la s roditeljima. | 0,20\*\* |
| Našao/la nešto vrijedno (npr. mobitel) i to zadržao/la bez pokušaja da to vratiš vlasniku. | 0,56\*\* |
| Šarao/la ili pisao/la grafite po zidovima kuća, govornica i sl. | 0,24\*\* |
| Pušio/la cigarete. | 0,07 |
| Pio/la pivo ili vino. | 0,23\*\* |
| Pio/la žestoka alkoholna pića (npr. votka, viski, tequila, …). | 0,28\*\* |
| Jako se napio/la. | 0,29\*\* |
| Bio/la u školi pod utjecajem alkohola. | 0,47\*\* |

\*\* p<0,01

\*p<0,05

Prilog 5.

*Povezanost učestalosti kockanja iučestalosti činjenja pojedinih prekršajnih i lakših delinkventnih djela*

|  |  |
| --- | --- |
|  | **Učestalost kockanja** |
| Sudjelovao/la u krađi ili nekoj drugoj kaznenoj aktivnosti koju su predvodili neki tvoji prijatelji. | 0,45\*\* |
| Uzeo dio/dijelove s tuđeg automobile, motora ili bicikla (kao npr. brisače, svjetla, znak/simbol automobila,…) | 0,69\*\* |
| Ispustio/la gume na automobile ili ga na neki drugi način oštetio (npr. izgrebao lak, razbio prozor i sl.) | 0,61\*\* |
| Dobio/la i zadržao/la ili kupio/la nešto za što si znao/la da je ukradeno (npr. mobitel, sat i sl.) | 0,63\*\* |
| Vozio/la skuter ili motor, a da nisi imao/la potvrdu o poznavanju prometnih propisa, odnosno odgovarajuću vozačku dozvolu | 0,55\*\* |

\*\* p<0,01

Prilog 6.

*Povezanost učestalosti kockanja i učestalosti pojedinihnasilnih ponašanja*

|  |  |
| --- | --- |
|  | **Učestalost kockanja** |
| Razbijao/la stvari po školi kad bi se naljutio/naživcirao. | 0,42\*\* |
| Razbijao/la stvari po kući kad su ti roditelji nešto zabranili (izlazak,putovanje, vožnju mopedom i sl.) ili ti nisu dali novac koji si tražio. | 0,32\*\* |
| Sudjelovao/la u nasilju na utakmicama (npr. palio/la baklje, tukao/la se, kidao/la stolce i sl.). | 0,40\*\* |
| Sudjelovao/la u napadu na osobu zbog njene vjere, rase ili spolne orijentacije (npr. Romi, homoseksualci, transvestiti). | 0,40\*\* |
| Bio/la nasilan/a prema životinjama (udarao/la ih, bacao/la kamenje na njih, bacao/la životinje s visine, na različite načine ih ozljeđivao/la) | 0,29\*\* |
| Udario/la ili na drugi način bio/bila fizički nasilan/na prema majci, ocu ili drugom odraslom članu obitelji. | 0,35\*\* |
| Udario/la ili na drugi način bio/bila fizički nasilan/na prema bratu ili sestri. | 0,20\*\* |
| Udario/la ili na drugi način bio/bila fizički nasilan/na prema nekom od svojih vršnjaka. | 0,30\*\* |
| Udario/la ili na drugi način bio/bila fizički nasilan/na prema svojoj djevojci/svom dečku. | 0,13\* |
| Udario/la ili na drugi način bio/bila fizički nasilan/na prema nastavniku/profesoru. | 0,29\*\* |

\*\* p<0,01

\*p<0,05

Prilog 7.

*Povezanost učestalosti kockanja i učestalosti čestica korištenja ili zloupotrebe psihoaktivnih tvari*

|  |  |
| --- | --- |
|  | **Učestalost kockanja** |
| Pušio/la marihuanu ili hašiš. | 0,29\*\* |
| Konzumirao/la lake droge (npr. ecstasy, “ice”, …). | 0,50\*\* |
| Koristio/la neku tešku drogu (npr. kokain, heroin, LSD, speed, …) | 0,51\*\* |
| Bio/la u školi pod utjecajem neke droge. | 0,36\*\* |
| Preprodavao/la drogu. | 0,45\*\* |

\*\* p<0,01

\*p<0,05

Prilog 8.

*Povezanost učestalosti kockanja i učestalosti autoagresivnih ponašanja*

|  |  |
| --- | --- |
|  | **Učestalost kockanja** |
| Razmišljao/la o tome da si oduzmeš život. | 0,00 |
| „Tabletirao/la“ se (namjerno uzeo/la prekomjernu dozu lijekova). | 0,01 |
| Imao/la pokušaj samoranjavanja (rezao/la se, gasio čikove po sebi i sl.). | 0,06 |
| Imao/la pokušaj samoubojstva. | 0,18\*\* |

\*\* p<0,01

Prilog 9.

*Razlike u provođenju slobodnog vremena obzirom na spol*

|  |  |  |  |  |  |
| --- | --- | --- | --- | --- | --- |
|  | **Spol** | **N** | **M** | **SD** | **t** |
| Provođenje vremena uz razne oblike medija | M | 150 | 4,07 | 0,753 | 6,655\*\* |
| Ž | 148 | 3,54 | 0,601 |
| Kulturno edukativne aktivnosti | M | 150 | 1,07 | 0,669 | -3,592\*\* |
| Ž | 148 | 1,35 | 0,673 |
| Provođenje vremena s prijateljima | M | 150 | 2,20 | 0,651 | -0,382 |
| Ž | 148 | 2,23 | 0,672 |
| Sportsko-rekreativne aktivnosti | M | 150 | 3,11 | 1,175 | 3,650\*\* |
| Ž | 148 | 2,58 | 1,323 |
| Aktivan građanski angažman | M | 150 | 0,43 | 0,679 | 0,553 |
| Ž | 148 | 0,39 | 0,615 |
| Društvene igre | M | 150 | 2,25 | 1,171 | 5,801\*\* |
| Ž | 148 | 1,46 | 1,172 |
| Provodio/la vrijeme s roditeljima i obitelji | M | 150 | 4,53 | 0,872 | -0,524 |
| Ž | 147 | 4,59 | 0,826 |

\*\* p<0,01

\*p<0,05

Prilog 10.

*Razlike u provođenju slobodnog vremena obzirom na vrstu škole sudionika*

|  |  |  |  |  |  |
| --- | --- | --- | --- | --- | --- |
|  | **Vrsta škole** | **N** | **M** | **SD** | **t** |
| Provođenje vremena uz razne oblike medija | Strukovna | 142 | 3,97 | 0,762 | 3,642\*\* |
| Gimnazija | 156 | 3,66 | 0,669 |
| Kulturno edukativne aktivnosti | Strukovna | 142 | 1,03 | 0,648 | 4,279\*\* |
| Gimnazija | 156 | 1,37 | 0,680 |
| Provođenje vremena s prijateljima | Strukovna | 142 | 2,29 | 0,697 | 1,855 |
| Gimnazija | 156 | 2,15 | 0,621 |
| Sportsko-rekreativne aktivnosti | Strukovna | 142 | 2,96 | 1,268 | 1,517 |
| Gimnazija | 156 | 2,74 | 1,279 |
| Aktivan građanski angažman | Strukovna | 142 | 0,36 | 0,648 | 1,194 |
| Gimnazija | 156 | 0,45 | 0,646 |
| Društvene igre | Strukovna | 142 | 2,20 | 1,307 | 4,675\*\* |
| Gimnazija | 156 | 1,54 | 1,077 |
| Provodio/la vrijeme s roditeljima i obitelji | Strukovna | 141 | 4,58 | 0,888 | 0,436 |
| Gimnazija | 156 | 4,54 | 0,814 |

\*\* p<0,01

\*p<0,05

Prilog 11.

*Razlike u provođenju slobodnog vremena obzirom na grad*

|  |  |  |  |  |  |
| --- | --- | --- | --- | --- | --- |
|  | **Grad** | **N** | **M** | **SD** | **t** |
| Provođenje vremena uz razne oblike medija | Varaždin | 182 | 3,80 | 0,733 | 0,127 |
| Zagreb | 116 | 3,81 | 0,727 |
| Kulturno edukativne aktivnosti | Varaždin | 182 | 1,33 | 0,704 | 4,006\*\* |
| Zagreb | 116 | 1,01 | 0,605 |
| Provođenje vremena s prijateljima | Varaždin | 182 | 2,31 | 0,658 | 3,135\*\* |
| Zagreb | 116 | 2,07 | 0,641 |
| Sportsko-rekreativne aktivnosti | Varaždin | 182 | 2,82 | 1,303 | -0,474 |
| Zagreb | 116 | 2,89 | 1,239 |
| Aktivan građanski angažman | Varaždin | 182 | 0,43 | 0,648 | 0,752 |
| Zagreb | 116 | 0,37 | 0,646 |
| Društvene igre | Varaždin | 182 | 1,89 | 1,273 | 0,602 |
| Zagreb | 116 | 1,80 | 1,174 |
| Provodio/la vrijeme s roditeljima i obitelji | Varaždin | 181 | 4,59 | 0,823 | 0,677 |
| Zagreb | 116 | 4,52 | 0,889 |

\*\* p<0,01

\*p<0,05

Prilog 12.

*Povezanost učestalosti načina provođenja slobodnogvremena iučestalosti kockanja*

|  |  |
| --- | --- |
|  | **Učestalost kockanja** |
| provođenje vremena uz razne oblike medija | 0,04 |
| kulturno edukativne aktivnosti | -0,22\*\* |
| provođenje vremena s prijateljima | 0,23\*\* |
| sportsko-rekreativne aktivnosti | 0,13\* |
| aktivan građanski angažman | 0,00 |
| društvene igre | 0,33\*\* |
| provodio/la vrijeme s roditeljima i obitelji | -0,20\*\* |

\*\* p<0,01

\*p<0,05

Prilog 13.

*Povezanost učestalosti kockanja i učestalostinačina provođenja slobodnog vremena po česticama*

|  |  |
| --- | --- |
|  | **Učestalost kockanja** |
| Gledao/la TV | -0,02 |
| Igrao/la video igre | 0,04 |
| Igrao/la online igre | 0,12\* |
| Slušao/la glazbu | -0,08 |
| Provodio/lavrijeme na društvenim mrežama (FB, twiter, blog, myspace,...) | -0,10 |
| Čitao/la knjige | -0,28\*\* |
| Išao/la u kino | 0,12\* |
| Išao/la u kazalište | 0,00 |
| Išao/la u muzej | -0,05 |
| Bavio/la se likovnim aktivnostima (crtanje, modeliranje, izrada predmeta,...) | -0,12\* |
| Bavio/la glazbenim aktivnostima (pjevanje, pjevanje u zboru, sviranje,..) | -0,09 |
| Družio/la se s prijateljima na ulici, u kvartu | 0,13\* |
| Išao/la s prijateljima na kave | 0,12\* |
| Izlazio/la s prijateljima van (na piće, u disco i sl.). | 0,18\*\* |
| Išao/la na koncerte s prijateljima | -0,06 |
| Provodio/la vrijeme s roditeljima i obitelji | -0,20\*\* |
| Bavio/la se sportskim aktivnostima (treniram neki sport) | 0,18\*\* |
| Bavio/la se rekreativnim aktivnostima (rolanje, šetanje, planinarenje,...) | 0,02 |
| Išao/la na utakmice | 0,28\*\* |
| Volontirao/la | 0,04 |
| Išao/la na različite tribine, edukacije, radionice... | -0,10 |
| Kartao/la (poker, remi, belot, šnaps, ...) | 0,38\*\* |
| Igrao/la razne drušvene igre (jumb, monopoly, čovječe ne ljuti se, boardgames,...) | 0,13\* |

\*\* p<0,01

\*p<0,05

Teodor Sabolić

Ana Rukavina

**Kockanje u adolescenciji u kontekstu drugih rizičnih ponašanja i načina provođenja slobodnog vremena**

**Sažetak**

*Kockanje kod adolescenata pojava je koja je sve raširenija u današnje vrijeme, vrijeme globalizacije, informatizacije te ekspanzije tehnološkog rasta. O navedenoj temi u Republici Hrvatskoj tek se u novije vrijeme krenulo sa znanstvenim istraživanjima. Dosadašnja istraživanja pokazuju kako je kockanje kod adolescenata u pozitivnoj korelaciji s konzumacijom alkohola, duhanskih proizvoda, korištenjem marihuane, kao i s krađama, razbojništvom pa i samoozljeđivanjem. S druge strane, postoji negativna korelacija između kockanja i određenih načina provođenja slobodnog vremena (primjerice čitanja). Za potrebe izrade ovog rada provedeno je kvantitativno istraživanje s učenicima (N=298) strukovnih srednjih škola te gimnazija u Varaždinu i Zagrebu. Cilj istraživanja bio je ispitati postoji li povezanost učestalosti kockanja s drugim rizičnim ponašanjima te načinima provođenja slobodnog vremena kod adolescenata. Analiza prikupljenih podataka pokazala je kako je više od polovice sudionika (53,7%) kockalo barem jednom u proteklih 6 mjeseci te da je kockanje kod adolescenata pretežito muška aktivnost, a također i da učenici strukovnih škola češće kockaju od gimnazijalaca. Učestalost kockanja u pozitivnoj je korelaciji s činjenjem nasilnih ponašanja, lakih prekršajnih i delinkventnih djela, korištenjem ili zlouporabom psihoaktivnih tvari, kao i s normativnim nepoželjnim ponašanjima. Korelacija između učestalosti kockanja i autoagresivnih ponašanja nije se pokazala statistički značajnom. Nadalje, učestalost kockanja je u pozitivnoj korelaciji s učestalošću igranja društvenih igara te sportsko-rekreativnim aktivnostima, dok je u negativnoj korelaciji s učestalošću provođenja slobodnog vremena u kulturno-edukativnim aktivnostima te provođenja slobodnog vremena s roditeljima. Korelacije između učestalosti kockanja i provođenja vremena uz razne oblike medija te aktivnom građanskom angažmanu nisu se pokazale statistički značajnima. Zaključno, rezultati istraživanja ukazuju na raširenost kockanja među mladima, te potvrđuju korelacije kockanja s drugim rizičnim ponašanjima te načinima provođenja slobodnog vremena.*

**Ključne riječi:** kockanje, adolescenti, rizična ponašanja, slobodno vrijeme

Teodor Sabolić

Ana Rukavina

**Gambling in adolescence in the context of other risk behaviors and ways of spending free time**

**Summary**

*Gambling among adolescents is a phenomenon that is growing nowadays, at the time of globalization and the expansion of the technological growth. In Croatia, scientific research on this topic has only recently begun. Previous studies have shown that gambling among adolescents is positively correlated with the consumption of alcohol, tobacco, drug abuse, as well as theft, robbery and even self-harming behaviors. On the other hand, there is a negative correlation between gambling and certain ways of spending free time (such as reading). For the purpose of this study, quantitative research was conducted with vocational school and grammar school students (N=298) in Varaždin and Zagreb. The aim of this study was to examine potential correlations between the frequency of gambling among adolescents and the frequency of other risk behaviors and different ways of spending free time. Analysis of the data showed that more than half of the participants (53.7%) have gambled at least once in the past six months and that gambling among adolescents is a predominantly male activity. Also, vocational school students gamble more often than grammar school students. The prevalence of gambling is positively correlated with perpetrating violent behavior, light misdemeanor and delinquent acts, the use or misuse of psychoactive substances, as well as normative undesirable behaviors. The correlation between gambling frequency and self-destructive behaviors is not statistically significant. Furthermore, the prevalence of gambling is positively correlated with the frequency of playing board games and participation in sports and recreational activities, while negatively correlated with the frequency of spending spare time in cultural and educational activities and spending free time with parents. Correlation between the gambling frequency and spending time with various forms of media, and active civic engagement is not statistically significant. In conclusion, the results suggest high prevalence of gambling among young people, and confirm the correlation between gambling and other risk behaviors and ways of spending free time.*

**Key words:** gambling, adolescents, risk behaviors, free time